ХАСТА БОЛАНИНГ ОРЗУСИ - 16 Января 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nsteklodelzaf, Servicetqx, Antoniokau, alliurTaicy, olchikmikina, Antonioysd, Antoniorvn, TonyAerop, cloudfilmo\nГлавная » 2020 » Январь » 16 » ХАСТА БОЛАНИНГ ОРЗУСИ\nОна лейкоз (оқ қон) билан оғриган олти ёшдаги ўғлига қараб, юрак бағри ўртанарди. Қалби изтироб ичида бўлишига қарамай, нимадир қилиб ўғлини севинтиришн ўйларди. Барча ота-оналар каби у ҳам фарзандининг улғайишини, орзуларининг рўёбга чиқишини истарди. Аммо бундай бўлмаслиги аниқ, хасталик чангалида боласи эзғиланаётгани ҳаммага аён эди. Шунинг ҳам она ўғлининг орзуларини рўёбга чиқаришга уринарди.\n– Меҳмет, катта бўлганингда қайси касб эгаси бўлишинг ҳақида ҳеч ўйладингми? Катта бўлганингда қандай яшашингни орзу қилдингми?\nМеҳмет узоқ куттирмай жавоб берди:\n– Ойижон, мен катта бўлсам ёнғин ўчирувчи бўламан!\nОна кулимсиради ва:\n– Орзуингни рўёбга чиқаришга ҳаракат қилиб кўрамизми?- деди.\nКейин шаҳардаги ёнғин ўчириш мудирлигига борди ва ёнғин ўчириш хизмати ходимлари билан танишди. Уларга ўғлининг сўнги истагини етказди. Боласини ўт ўчириш машинасига миндириб, шаҳар айлантиришга имкон бор-йўқлигини сўради.\n– Бундан ҳам кўпроғини қила оламиз,- деди ёнғин ўчириш хизмати ходимларидан бири. – Агар ўғлингизни чоршанба куни эрталабда уйғотиб, кийинтириб турсангиз у бизнинг шарафли меҳмонимиз бўлади. Ўғлингизга ўт ўчирувчилар кимлигини кўрсатамиз. Биз билан бирга ёнғин ўчириш маҳкамасига келади, бирга овқатланамиз. Ёнғин ўчириш амалий машғулотларида қатнашади. Бизга унинг ўлчовларини берсангиз, унг лойиқ хизмат кийимлари тиктириб кийдирамиз.\nУч кундан сўнг ёнғин ўчириш хизмати ходими Меҳметнинг олдига борди. Унга аталган махсус кийимчаларни кийдирди ва ётоғидан ўт ўчириш машинасигача кўтариб олиб бориб, машинага ўтқизди. Меҳмет ёнғин ўчириш хизматчиси ҳамроҳлигида ўт ўчириш машинасида маҳкамага борар экан, ўзини ниҳоятда бахтли ҳис қиларди.\nЎша куни шаҳарда учта ёнғин фалокат рўй берди. Меҳмет ҳар хил ўт ўчириш машиналарига минди, ҳатто маҳкама мудирининг хос машинасига ҳам ўтириб шаҳар айланди. Телевизорда одамлар жажжи ёнғин ўчирувчи- Меҳметнинг жасоратини тоомша қилдилар. Орзусининг рўёбга чиқиши, унга кўрсатилган муҳаббат ва эътибор Меҳметни шунчалик севинтиргандики, у докторлар айтган муддатдан яна уч ой кўп яшади.\nБир кечаси Меҳметнинг аҳволи оғирлашиб, сўнги дақиқаларини яшаётганида, умрининг охирида болакай ўзини ёлғиз ҳис этмаслиги учун бош ҳамшира оиласини касалхонага чақиртирди. Кейин Меҳметнинг ёнғин ўчириш хизмати ходимлари билан ўтказган кунини эслади ва ёнғинга қарши курашиш маҳкамасига қўнғироқ қилиб, Меҳмет ёруғ дунё билан видолашаётганида унинг олдида ёнғинга қарши кураш маҳкамасининг бирор хизматчиси, хизмат кийимида туришини илтимос қилди.\n– Буни аъло даражада бажарамиз,- деди ёнғинга қарши кураш маҳкамаси мудири.- Беш дақиқада ўша ерда бўламиз. Сиз бизга бу борада ёрдам бера оласизми? Яъни машиналаримиз сиреналарини чалиб касалхона атрофида айланганида, раҳбариятингизга ҳеч қандай ёнғин рўй бермагани, шунчаки бир болани хурсанд қилиш учун унинг зиёратига келганимизни хабар бериб, Меҳметжон ётган хонанинг деразасини очиб бера оласизми?\nБеш дақиқалардан сўнгра ўт ўчирувчи машиналар сиреналарини чалганча касалхонага етиб келишди. Ўн тўртта ёнғин ўчириш хизмати ходимлари Меҳмет ётган учинчи қаватдаги хона деразасига тирмашиб чиқишди ва онасининг изни билан болакайни бағирларига босдилар. Улар Меҳметжонни жуда яхши кўришларини айтиб, болакайни эркаладилар. Ўлим билан юзма-юз турган Меҳмет ёнғин ўчириш хизмати мудирига қаради ва:\n– Жаноб, мен энди чиндан ҳам ёнғин ўчирувчиманми?- дея сўради.\n– Албатта! Ё бунга шубҳанг борми, Меҳметжон?- жавоб берди мудир.\nШу сўзлардан сўнг Меҳмет кулимсиради ва кўзларини бир умрга юмди…\nКатегория: HIKOYALAR / ХИКОЯЛАР | Ko'rganlar:: 19 | Добавил: www.horazm.net | Рейтинг: 0.0/0\n> Alisher Rahmatullayev - Chora-chora 2 / Алишер Рахматуллаев - Чора-чора 2> Shohruhhon - Gulim / Шохруххон - Гулим> Mohim - Kuylar dutor / Мохим - Куйлар дутор> VIA Marokand - Sevgi / ВИА Мароканд - Севги> Ziyoda - Onajonim / Зиёда - Онажоним> Manzura - Ishontir / Манзура - Ишонтир> Yulduz Usmonova - Qadr yig'laydi / Юлдуз Усмонова - Кадр йиглайди> Nekruz Xusniddinzod - Chin do'stlarim> Milena Madmusaeva - Dunyo / Милена Мадмусаева - Дунё> Shohjahon Jo'rayev - Keraksan menga / Шохжахон Жураев - Кераксан менга


20:38 / 19.12.2017 9526 pdf Ўқиш режими + -\nБолаларимиз биздан Фаластиннинг келажагига бефарқ эмаслигимиз ва Байтул Мақдисда содир бўлаётган воқеаларни мунтазам қизиқиш билан кузатиб боришимизнинг сабабини сўраб қолишса, нима деб жавоб берган бўлардик? Фаластин ва Қуддуси Шариф бизлар учун қанчалик аҳамиятга эга эканлигини англаб етишлари учун фарзандларимиз у муққадас замин ҳақида нималарни билишлари керак?\nБир мулоҳаза қилиб кўрайлик! «Фаластин муаммоси» мусулмонлар учун даъват ва маърифатдан сўнг учинчи ўринда турадиган масала бўлиши лозим.\nКундалик юмушлар билан овора бўлиб Фаластин масаласи ёдимиздан кўтарилиб кетмаслиги учун ушбу мақолани болаларингизга ўқиб беришингизни тавсия қиламиз.\n1. Фаластин замини энг баракали ерлардан ҳисобланади. Жуда кўп пайғамбарлар ўша жойдан чиққан. Бу ерда расул ва набий алайҳимуссаломлар билан боғлиқ бўлган кўплаб мўъжиза ва кароматлар рўй берган. Мисол учун:\n– Иброҳим алайҳиссалом Фаластинга кўчиб келганлар.\n– Лут алайҳиссаллом Фаластин сари йўл олганлари туфайли бетавфиқ қавмининг бошига етган жазодан омонда қолдилар.\n– Мусо алайҳиссалом Фаластин заминини пайғамбарлар юрти, муқаддас ва ширкдан холи жой дея ўз қавмини бу ерларга бошлаб келганлар.\n– Довуд алайҳиссалом Фаластинда яшаб, у ерда ўз меҳробларини қурдилар.\n– Сулаймон алайҳиссалом Фаластиндан туриб бутун дунёни бошқарганлар.\nҚуръони Каримда зикри келган «Чумолилар водийси» ҳам Фаластиндаги Асқалон шаҳри ёнгинасида жойлашган.\n– Фаластинда Закариё алайҳиссаломнинг меҳроблари шу кунгача сақланиб қолган.\n– Ийсо ибн Марям алайҳиссалом Фаластинда туғилган. Аллоҳ таоло Марям онамизга куч-қувват ато этиб, ёнида турган «Хурмо танасини ўзингга силкит, сенга янги хурмо туширади» деб марҳамат қилган (Марям, 25).\n– Фаластинда исроилликлар Ийсо алайҳиссаломни ўлдирмоқчи бўлганда, Аллоҳ таоло Руҳуллоҳни у ердан осмонга кўтарди.\n– Бу муқаддас заминдаги Оқ минора атрофига Ийсо алайҳиссалом қайтиб тушадилар ва Дажжолга қарши юришларини бошлаб Лод шаҳрининг остонасида уни ўлдиради.\n2. Қиёмат олдидан Фаластин заминида жуда кўп воқеалар содир бўлади.\n3. Фаластин ери кўплаб тарихий воқеаларнинг шоҳидидир.\n– Толут ва Жалут воқеаси ҳам Фаластинда рўй берган.\n– Бу ерда Яъжуж ва Маъжуж ўз ажалини топади.\nШу тобда ўғлим мендан: «Эй Отажон! Пайғамбаримиз Муҳаммад Мустафо соллаллоҳу алайҳи васалламни Фаластин билан нима боғлаб турган?» – деб сўраб қолди. Шунда мен: «Эй жигаргўшам! Намоз фарз қилингандан сўнг Қуддуси Шариф мусулмонларнинг илк Қибласи бўлган. Набий алайҳиссалоту васаллам Мадинага ҳижрат қилганларидан кейин, Аллоҳ таоло у зотга Қиблани ўзгартириб Маккага қараб намоз ўқишни буюрди. Мадинаи Мунавварадаги «икки қибла» масжиди ҳанузгача ўша воқеа ҳақида эслатиб турибди», – деб жавоб бердим.\n– Набий алайҳиссалом Исро ва Меърож кечасида Маккадан Қуддусга парвоз қилгач, у ердан туриб осмонга учдилар. Ўша муқаддас тун Ал-Ақсо масжидида жамики пайғамбар алайҳимуссаломлар Расули Акрам соллаллоҳу алайҳи васалламга иқтидо қилиб намоз ўқишди.\n– Бир куни Абу Зарр Ғифорий розияллоҳу анҳу: «Эй Аллоҳнинг Расули! Қайси масжид биринчи бўлиб ер юзида қад ростлаган?» – деб сўради. Шунда Набий алайҳиссалоту васаллам: «Масжидул Ҳаром», – деб жавоб бердилар. Абу Зарр розияллоҳу анҳу: «Ундан кейин-чи, ё Расулуллоҳ?» – деганда, Пайғамбаримиз соллаллоҳу алайҳи васаллам: «Ал-Ақсо», – деб айтдилар. Абу Зарр розияллоҳу анҳу: «Иккаласини орасида қанча вақт бор?» – деб сўраганида Расули Акрам алайҳиссалом: «Қирқ. Намоз вақти кирганда, қаерда бўлсанг ҳам, намозингни адо эт, чунки бутун курраи замин бизлар учун масжиддир», – деб жавоб бердилар.\n«Болагинам! Пайғамбаримиз соллаллоҳу алайҳи васаллам Дорул Бақога рихлат қилганларида, Абу Бакр Сиддиқ розияллоҳу анҳу Ислом мамлакатини бошқарди. Амирул Мўминин Набий алайҳиссалом вафотларидан сўнг муртад бўлган арабларга қарши жанг қилишига қарамай, Расулуллоҳ соллаллоҳу алайҳи васаллам ҳаётлик пайтларида Шомни озод этиш учун тайёрланган қўшинни у ерга юборди. Ваҳоланки, араб ўлкаларида соф Исломни жорий этиш ҳамда тинчлик ва барқарорликни ўрнатиш учун Ҳазрати Абу Бакр розияллоҳу анҳуга қўшимча кучлар сувдек зарур эди.\nУмар Ибн Ҳаттоб розияллоҳу анҳу Ислом фатҳлари рўй берган олтин даврда Мадинани тарк этиб, шаҳар калитларини олиш ва ғалабани нишонлаш учун мусулмонлар румликлар зулмидан озод этган Қуддуси Шарифга йўл олди. У ерда Ҳазрати Умар розияллоҳу анҳу насоролар билан машҳур «Тинчлик сулҳини» тузди.\nИккинчи бор эса Салоҳиддин Ал-Айюбий ҳижрий тақвим бўйича 583 йил Жума куни ҳамда Исро ва Меърож кечасига тўғри келган Ражаб ойининг 27 санасида Қуддуси Шарифни салбчилар қўлидан тортиб олди», – деб ҳикояни давом эттирдим.\nЎғлим: «Нима сабабдан Қуддуси Шарифни Байтул Мақдис (муқаддас уй) деб аташади?», деб савол берди. Шунда мен: «Болажоним! Бу ном унга Қуръони Карим нозил бўлишидан аввал берилган. Каломуллоҳда у Ал-Ақсо (узоқдаги масжид) деб келган. Ушбу муқаддас масжид азалдан юксак эҳтиром ва улуғ мартабага эга бўлган. Шунинг учун Фаластин замини рибот, яъни муҳофаза этилиб ҳимоя қилинадиган ҳудуд ҳисобланади. У ерда Фаластинни румликлардан озод этишда шаҳид кетган 5000 дан зиёд саҳоба розияллоҳу анҳумлар дафн этилган. Фаластинлик мусулмонлар ҳамон бу муқаддас заминни истилочи яҳудийлардан озод этиш учун ўз жонларини бермоқдалар. Шу сабаб, Фаластинни рибот ва шаҳидлар макони деб аташади», – деб жавоб қайтардим.\nЎғлим мени яна саволга тутиб: «Отажон! Демак, Ал-Ақсо масжиди ва Шом ҳудуди Макка ва Мадинадаги масжидлардан ҳеч кам жойи йўқ экан-да?», деб сўради. Шунда мен: «Худди шундай, болагинам! Аллоҳ таоло бу учала масжидни Қуръони Каримнинг «Ат-тийн» сурасида зикр қилган: «Анжир билан ва зайтун билан қасам. Сийно тоғи билан қасам. Мана бу эминлик юрти (Макка) билан қасам» (Тийн сураси, 1-3 оятлар).\nИбн Аббос розияллоҳу анҳу юқорида зикр этилган ояти карималарни: «Анжир – бу Шом. Зайтун – бу Фаластин. Тури Сийнодан туриб Мусо алайҳиссалом Аллоҳ таолога юзланганлар. Макка эса хавфсиз шаҳардир» деб тафсирлаган.\n«Анбиё» сурасида Аллоҳ таоло марҳамат қилади:\n«Батаҳқиқ, Зикрдан сўнг Забурда ҳам: «Албатта, ерга солиҳ бандаларим меросхўр бўлурлар», – деб ёзган эдик» (Анбиё, 105).\nТафсирчи уламоларнинг таъвилига кўра, Муҳаммад соллаллоҳу алайҳи васалламнинг уммати Фаластин муқаддас заминига эга чиқади», – деб боламнинг саволига жавоб қайтардим.\nЗукко ўғлим: «Отажон, мен Фаластин замини ва Ал-Ақсо масжидининг аҳамиятини тўлиқ тушуниб етдим. Айтишларича, у ерда адо этилган салотнинг савоби бошқа жойда ўқилган намозга нисбатан 500 карра кўпроқ экан. Тўғрими, отажон?» – деб сўради. «Бу айни ҳақиқат, болажоним. Дуоларингда умматимиз шаънини ҳимоя қилаётган фаластинлик диндошларимизни ва уларнинг она юртларини эслагин! Аллоҳ таоло устингдан неъмат ва баракотларини ёғдирсин, болагинам!» – дея суҳбатимизга якун ясадим.\n13:52 / 19.12.2017 2592\n20:43 / 19.12.2017 3541\n268. 282. Жаририйдан ривоят қилинади.Ким мўминни оч ҳолда учратиб, унга таом бериб тўйдирса ва сув бериб чанқоғини қондирса, албатта жаннат эшикларининг биридан давоми...\n2726 22:45 / 06.07.2017\n3479 18:36 / 11.10.2017\nЭй иймон келтирганлар Аллоҳ учун ҳақда туринг, адолатли гувоҳ бўлинг. Бир қавмни қаттиқ ёмон кўришингиз сизни уларга нисбатан адолат қилмасликка олиб бормасин. давоми...\n3148 20:02 / 04.03.2018\n5273 18:26 / 07.02.2018


Қозоғистон ИИВ: Ақтўбеда 13 жангари йўқ қилинди, теракт иштирокчилари бўлган яна 7 жангари озодликда қолмоқда\n09:37 / 07.06.2016\nҚозоғистон куч тизимлари томонидан Ақтўбеда ўтказилаётган аксилтеррор амалиётлар давомида ўлдирилган жангарилар сони 13 нафарни ташкил қилмоқда. Бу ҳақда Қозоғистон ИИВ матбуот хизмати раҳбари Алмас Садубаевга асосланган ҳолда РИА Новости агентлиги хабар тарқатди.\nУнинг айтишича, қуролли отишмалар давомида таслим бўлишни истамаган 13 киши ўлдирилган, 4 нафари жароҳатланган ва яна 7 жиноятчини қидириш ишлари давом эттирилмоқда.\nУнинг таъкидлашича, мамлакат махсус кучлари тўла таркибда қатъий режимда фаолият кўрсатмоқда ва қолган жангариларни изламоқда.\n5 июнь куни, маҳаллий вақт билан соат 14.45да полицияга ноъмалум шахсларнинг Ақтўбедаги "Паллада" қурол дўконига, соат 15.45да эса Миллий гвардия жойлашган ҳудуддаги яна бир қурол дўкони "Пантера"га хужум уюштиргани ҳақида хабарлар келиб тушган. Хужум оқибатида "Паллада" дўкони сотувчиси, бир зобит ва шартнома бўйича ҳарбий хизматчи ҳалок бўлган.\nШаҳарнинг учта туманидаги ҳужумлар оқибатида жами 6 киши ҳалок бўлиб, 20га яқин киши жароҳатланган.\nМамлакатда 40 кунга террорчилик хавфининг "сариқ даражаси" жорий этилган.


РЕЖА АНИҚ: ВАЗИФА ВА МАСЪУЛИЯТ ҚАТЪИЙ Эркинжон ТУРДИМОВ, вилоят ҳокими, сенатор – Сурхон тонги\nБош саҳифа / Иқтисодиёт / РЕЖА АНИҚ: ВАЗИФА ВА МАСЪУЛИЯТ ҚАТЪИЙ Эркинжон ТУРДИМОВ, вилоят ҳокими, сенатор\nЯнвар 31, 2017\tИқтисодиёт, Маданият, Сиёсат, Спорт Изоҳ қолдириш 699 Кўрилди\nҲаммамизга маълумки, Конституциямизнинг 103-моддаси ҳамда “Маҳаллий давлат ҳокимияти тўғрисида”ги Қонуннинг 251-моддасига асосан вилоят, туман, шаҳар ҳокимларининг ўтган йил якунлари ва жорий йилга мўлжалланган ижтимоий-иқтисодий дастурнинг энг муҳим устувор йўналишлари ҳақидаги ҳисоботи эшитилиши белгилаб қўйилган. Бугунги сессияда 2016 йилда ижтимоий-иқтисодий ривожланиш якунлари ва 2017 йилга мўлжалланган ижтимоий-иқтисодий дастурнинг устувор йўналишлари хусусида маслаҳатлашиб оламиз.\nМуҳтарам Президентимиз Ш.Мирзиёевнинг жорий йил 14 январдаги Вазирлар Маҳкамасининг кенгайтирилган йиғилишида “Танқидий таҳлил, қатъий тартиб интизом ва шахсий жавобгарлик–ҳар бир раҳбар фаолиятининг кундалик қоидаси бўлиши керак” номли маърузасида кўрсатиб ўтилган муҳим вазифалар ҳаммамиз учун дастуруламал бўлиб қолиши лозим. Шундан келиб чиқиб, жорий йилда олдимизга қўйилган энг устувор вазифаларнинг бажарилишини сўзсиз таъминлаш ҳам фарз, ҳам қарз.\nҲурматли депутатлар, ҳаммамиз бир ҳақиқатдан тўғри хулоса чиқаришимиз керак ва бунинг фурсати аллақачон етди, деб ўйлайман. 2016 йилда амалга оширишимиз керак бўлган кўплаб ишлар бой берилганини тан олишимиз лозим.\nБунга жойлардаги раҳбарларнинг масъулиятсизлиги, халқдан жуда узоқлашиб кетганлиги сабаб бўлди, десам хато қилмаган бўламан. Шу заҳматкаш халқимиз фидойилиги ва кўмаги билангина ислоҳотлар амалга ошишини унутишга ҳаққимиз йўқ.\nБиз халқ дардини тинглаб, унинг муаммоларини бартараф этадиган бўлсак, олдимизда турган энг асосий вазифани бажара олдик, деб айта оламиз. Агар халқнинг муаммоларини бартараф этмасак, у катталашиб, вилоят миқёсидаги муаммога айланади. Муҳтарам Президентимиз айтганларидек, “Ўзини ҳурмат қилган раҳбар, аввало, ишни пастдан, яъни энг чекка ҳудудларда яшайдиган аҳоли орасидан, уларни қийнаб келаётган муаммоларни ҳал этишдан бошлайди”.\nЎтган йил вилоятда, ялпи ҳудудий маҳсулот 108,0 фоизга, саноат маҳсулотлари ишлаб чиқариш 106.4, қишлоқ хўжалиги маҳсулотлари етиштириш ва ишлаб чиқариш 104.3, хизматлар ҳажми эса 116,3 фоизга бажарилиши таъминланди. Вилоят ялпи ҳудудий маҳсулотида кичик бизнеснинг улуши 75,2 фоизни ташкил этиб, ўтган йилнинг шу даврига нисбатан 0,1 фоизга юқори бўлган.\n2016 йилда нарх-навони барқарорлаштириш бўйича вилоятда амалга оширилган қатор ижобий ишлар натижасида, инфляция даражаси белгиланган режага нисбатан 0,8 фоизга камайтиришга эришилгани қувонарли ҳолдир. Шунингдек, маҳаллий бюджет олдидаги вилоятнинг боқимандалик қарзи 168,1 миллиард сўмни ташкил этиб, 2015 йилга нисбатан 40,2 миллиард сўмга камайган. Айниқса, Президентимизнинг 2015 йил 25 декабрдаги ПҚ-2458-сонли қарорига мувофиқ ўтган йил вилоят иқтисодиётига молиялаштиришнинг барча манбалари ҳисобидан жалб этилган капитал қўйилмалар ҳажми 1891,8 миллиард сўмга тенг бўлиб, 2015 йилга нисбатан 111,2 фоизга бажарилганлигини айтиб ўтиш лозим деб ҳисоблайман.\nВилоятда 2015-2017 йилларда йўл-транспорт, муҳандислик-коммуникация ва ижтимоий инфратузилмани янада ривожлантириш дастурига мувофиқ 1089 та лойиҳа бўйича 2 триллион 928 миллиард сўмлик иш бажарилиши керак эди. Лекин ўтган йил 1,5 трлн. ўрнига 719,4 миллиард сўмлик иш амалга оширилган. Натижада, белгиланган режа 48,1 фоизга бажарилган холос.\nМуҳтарам Президентимиз “Қачонки халқ биздан рози бўлса, мақсадимизга эришган бўламиз” деб ҳар бир йиғилишда куюнчаклик билан таъкидлайдилар. “Демоқчиманки, 2017 йилда олдимизда турган муҳим масалаларнинг ижросини таъминлаш учун энг асосийси ҳар бир раҳбар, у ким бўлишидан қатъий назар – маҳалла раиси, корхона, ташкилот ва фермер хўжалиги раҳбарими, ҳокимми, авало халқнинг розилигини олиши керак.\nБилиб қўйинглар, вилоят телеканалида ҳар ҳафтанинг якшанбаси ҳокимлар, пайшанба куни эса тармоқлар бўйича мутасадди ташкилот ва корхоналари раҳбарларининг халқ олдидаги ҳисоботини беришни йўлга қўйдик. Вилоятда мавжуд 713 та маҳалла фуқаролари йиғинида туман ҳокими, туман прокурори, туман ички ишлар бўлими бошлиғи, маҳалла фуқаролар йиғини раиси, профликлика инспекторларининг фамилия, исми шарифлари ва уларнинг иш ва уяли алоқа телефонлари тўғрисидаги маълумотлар келтирилган махсус панолар ўрнатилади. Бу орқали, фуқаролар ўз қишлоғидаги, маҳалласидаги муаммолари бўйича бемалол мурожат қилишлари мумкин бўлади. Асосий мақсадимиз, халқимизга муносиб турмуш ва фаол иш шароитини яратиб беришдир.\nВилоятни ижтимоий-иқтисодий ривожлантириш борасида олдимизда катта вазифалар турибди. Биринчидан, 2017 йилда камида ялпи ҳудудий маҳсулот ҳажмини 2016 йилга нисбатан 109,1 фоизга, саноат маҳсулотлари ишлаб чиқариш 112,1 фоизга, қишлоқ хўжалигида ялпи маҳсулот ишлаб чиқариш 106,3 фоизга, қурилиш-пудрат ишлари 112,5 фоизга, чакана савдо айланмаси ва жами хизматлар ҳажмини\n114,8 фоизга ўсишини таъминлашимиз лозим бўлади.\nИккинчидан, энг муҳим масалалардан бири вилоятнинг иқтисодий салоҳиятини белгилаб берадиган омил бу экспортдир. Бунинг учун ҳудудий корхоналар томонидан 144,0 миллион АҚШ долларилик мева-сабзавот ва саноат маҳсулотлари ишлаб чиқариш ва экспортини амалга ошириш талаб этилади. Биз мева-сабзавот экспорти бўйича 22 та янги корхонани экспорт фаолиятига жалб этиш ва уларнинг сонини 60 тага етказишни мўлжаллаб турибмиз.\nУчинчидан, вилоятда импорт ўрнини босувчи ва экспортга мўлжалланган маҳаллий хом-ашё негизида маҳаллийлаштирилган маҳсулотлар ишлаб чиқариш ҳажмини, ҳамда турини кўпайтириш зарур.\nБугунги кунда, вилоятда 5 та корхонада маҳаллийлаштирилган маҳсулотлар ишлаб чиқарилаётган бўлса, келгуси 5 йилда уларнинг сонини 53 тага етказиш эвазига янги турдаги маҳсулотлар ишлаб чиқаришга ва уларнинг таннархини пасайтириш, сифатини яхшилашдан ташқари, 827 та янги иш ўрни яратилади.\nТўртинчидан, вилоят бўйича барча дастурларга киритилган 4 минг 720 та лойиҳани амалга ошириш орқали 2,3 триллион сўм ва 105,6 миллион доллар миқдоридаги инвестицияларни жалб қилиш натижасида 51 471 та янги иш ўринларини яратиш вазифасини сўзсиз бажарилишини таъминлашимиз керак. Бунинг учун тижорат банклари томонидан тадбиркорларга 797,5 миллиард сўм кредит ажратишлари лозим бўлади.\nАҳолини тадбиркорлик фаолиятига жалб қилиш учун тижорат банклари ходимлари уйма-уй юриб, энг кам иш ҳақининг 100 баробари миқдоригача гаровсиз ҳамда 9 фоизли кредитлар ажратган ҳолда, аҳолини 100 тадан товуқ сотиб олишга, 20 тадан ёнғоқ, лимон, бодом ва бошқа кўчатлар экишга жалб этишлар лозим.\nБешинчидан, бугунги кунда вилоятда 755 та корхона фаолият юритмаяпти. Бу ҳақида аниқ режа ва таклифларни тадбиркорлик субъектлари ҳамда тижорат банклари қисқа фурсатда ишлаб чиқишлари керак. Шунингдек, 2017-2018 йилларда 302 та кам қувватли, бўш турган ва қурилиши тугалланмаган объектлар учун 73,1 миллиард сўмлик, шундан 2017 йилда 64,3 миллиард сўм маблағ (32,7 миллиард сўми банк кредитлари) эвазига 1 212 та янги иш ўрни яратилади.\nОлтинчидан, 2016 йилда вилоятимиз харажатларини қоплаш учун республика бюджетидан 681,5 миллиард сўм субвенция олган. Жорий йилда барча зарурий чораларни кўрган ҳолда маҳаллий бюджет даромадлари қисми бўйича белгиланган 969,8 миллиард сўм маблағни йиғиш орқали вилоятнинг субвенция олиш даражасини 33,1 фоизга (533,0 млрд. сўмга) пасайтириш, Шўрчи туманини субвенциядан чиқариш кўзда тутилган.\nШу мақсадда, жисмоний шахсларнинг мол-мулкидан 25,2 млрд., ер солиғидан 54,0 миллиард сўмлик солиқ йиғимларини ўз вақтида йиғиб олиш лозим бўлади. Бунинг учун барча туман ва шаҳар ҳокимларининг биринчи ўринбосарлари, солиқ инспекцияси бошлиқлари кунлик ижрони таъминлаш фаолияти, ҳафта якунида вилоятда кенгайтирилган тартибда, танқидий руҳда муҳокама қилиб бориш талаб этилади.\nЕттинчидан, Президентимизнинг 2016 йил 21 декабрдаги “2017-2019 йилларда тўқимачилик ва трикотаж саноатини янада ривожлантириш чора-тадбирлари дастури тўғрисида”ги ПҚ-2687-сонли қарорида белгиланган 299,4 миллион долларлик 10 та енгил саноат лойиҳаси вилоятда амалга оширилади.\nБундан ташқари, Денов туманида “Шашмохкашшоб” корхонаси томонидан қиймати 17 миллион еврога тенг ип-калава ишлаб чиқариш ва “Денов текстил” томонидан қиймати 700 минг долларлик тикувчилик маҳсулотлари ишлаб чиқаришга мўлжалланган лойиҳаларни амалга ошириш жуда зарур. Чунки бу вилоятда пахта толасини 100 фоиз қайта ишлаш имкониятини беради.\nСаккизинчидан, вилоят пенсионерларнинг нафақаларини нақд пул орқали тўлаб бериш тижорат банклари томонидан асоссиз кечиктирилмоқда. Воҳада асосий турдаги озиқ-овқат маҳмулотларини белгиланган нархларда сотиш, терминаллар орқали савдо қилиш тартиби умуман назоратсиз қолдирилган. Вилоятдаги тижорат банклари 1 мартга қадар 1730 та банк терминали олиб келиб, мижозларга тарқатиши ва 209,2 минг нафар пенсионер нафақасини ўз вақтида тўлашни йўлга қўйиши зарур ва шарт.\nТўққизинчидан, вилоятда ахборот коммуникация тизимларини ривожалантиришга жуда катта эътибор қаратиш керак. Ваҳоланки, алоқа ва ахборотлаштириш соҳасида янгиликлар жорий этиш бўйича вилоят ахборот технологияларини ва коммуникацияларини ривожлантириш ҳудудий бошқармаси ташаббускорлиги мутлақо сезилмайди. Бошқарма томонидан бирорта таклиф ҳам берилмайди, берилган таклифларнинг ижросини таъминлашнинг уддасидан ҳам чиқмайди.\nВилоят бўйича электр энергиясидан 262,0 миллиард, табиий газ бўйича 108,1 миллиард ва ичимлик сувидан 11,2 миллиард сўмлик дебитор қарздорликни кескин камайтириш, бунинг учун истеъмолчилар билан шартномалар тузиш, тўловларни ундиришни қатъий назорат қилиш, тегишли мутасадди раҳбарларга юклатилди.\nДебитор қарздорликни йил бошига нисбатан ўсишига йўл қўйган мутасадди раҳбарлар ва туман (шаҳар) ҳокимларига нисбатан тегишли қатъий жазо чораларини кўриш, вилоятда аҳолини ичимлик суви билан таъминлаш бўйича бир қатор ишларни амалга ошириш талаб этилади. Бунда, республика бюджети ҳисобидан ажратилган 32,6 миллиард сўмлик маблағ ҳисобидан 57 та объектни 1 июнга қадар тўлиқ фойдаланишга топширилиши кўзда тутилган.\nПрезидентимизнинг 2016 йил 23 ноябрдаги ПҚ-2661-сонли қарорига асосан вилоятда 2017 йил 156,74 км. паст кучланишли электр тармоқлари қуриш ва 41 та трансформатор ўрнатиш ишлари 1 августда якунланади. Вилоятда 148 минг дона маиший газ баллонларни аҳолига етказиб бериш ва туманларда 1 тадан сервис марказларини қуриш ишлари 1 июлга қадар якунланиши лозим. Бойсун, Шеробод ва Қизириқ туманларида 1 августга қадар автомобилларга АЁҚШ шохобчаси қурилади.\nСурхон воҳасида ички йўлларни таъмирлаш бўйича 2016 йилда йўл қўйилган камчиликларни такрорламаслик, жорий йилда ажратилган 28,6 миллиард сўмлик маблағ ҳисобидан 265 км. ички йўлларни таъмирлаш ишларини 1 майга қадар якунлаш талаб этилади.\nБу йил Сурхон воҳасида жуда катта қурилиш ишлари амалга оширилади. Жумладан, жорий йил инвестиция дастури асосида 36 та мактаб, 22 та мактабгача таълим муассасаси, 20 та касб-ҳунар коллежи, 12 та соғлиқни сақлаш муассасаси, 47 та болалар спорти объектларини қуриш, реконструкция қилиш ва таъмирлаш ишларини 1 июлга қадар якунлаш зарур. Намунавий лойиҳалар асосида арзонлаштирилган 1009 та уй-жойни 1 июнга қадар тўлиқ фойдаланишга топшириш ва қўшимча ажратилган 400 та уй-жой қурилишини жадаллаштириш зарур.\nАҳолига қулай ва сифатли автотранспорт хизматини йўлга қўйиш мақсадида ноқонуний таксилар фаолиятига чек қўйиш, Термиз шаҳри ҳудудида автобуслар йўналишлари ва қатновини кўпайтириш ҳамда тадбиркорлик субъектлари томонидан 100 та автобус олиб келиш режалаштирилган. Шунингдек, шаҳарда янги “Деҳқон бозори” ва “Савдо” мажмуаларини қуриш, Денов шаҳрини мукаммал архитектура ечимлари асосида бозорларини қуриш ва кўчириш ишларини амалга ошириш зарур.\nЯна бир оғриқли нуқта бор. Коллеж битирувчиларининг иш билан таъминланиши ўта оғир аҳволда. Тадбиркорлик фаолиятларини бошлашлари учун уларга кредит маблағларини ажратиш ишлари тизимли ва қатъиян назорат қилиниши лозим.\nТермиз давлат университетида ҳар йили 35-40 та талаба магистрликни ёқласада, уларнинг илмий ишлари амалиётга умуман жорий этилмаган. Университет билан халқ таълими ва ўрта махсус касб-ҳунар таълими ўртасида ҳамкорлик йўқ. Бу эса, университет ректори ва мутасаддилари ўз ишларига етарлича масъулият билан ёндошмаётганлигини кўрсатади.\nЯна бир гап. Вилоятда спорт соҳасида олиб борилаётган ишлар ҳам етарли эмас, федерациялар фаолияти деярли ташкил этилмаган. Федерацияларга вакиллар бириктирилмаган. Болалар ва ўсмирлар спорт мактабларида ишлар ўз ҳолига ташлаб қўйилган. Термиз шаҳридаги “Сурхон” спорт мажмуаси ҳолати бугунги кун талабига умуман жавоб бермайди. 2017 йилдан бошлаб вилоят футбол жамоасининг мамлакат чемпионати биринчи лигасида иштироки йўлга қўйилди. Энди эса вилоят командаси фаолиятини жонлантириш орқали 2017 йилда биринчи лигада яхши натижа кўрсатиш, 2018 йилда эса муносиб ўрин олиш чорасини кўришимиз зарур.\nБу йил вилоятда 92,2 минг гектар майдонга чигит қадалади. Вилоятда гектаридан 28,8 центнер ҳосил олиш ҳисобига 285,5 минг тонна пахта хом ашёси етиштирилади. Гектаридан 47,6 центнер ҳосил олиш ҳисобига 462 минг тонна ғалла етиштириш учун барча агротехник тадбирларни ўз вақтида сифатли қилиб бажаришни таъминлаш талаб этилади.\nЖорий йилда экин майдонларини оптималлаштириш бўйича 18 минг гектар майдонга мева-сабзавот ва узумчилик ва полизчилик фермер хўжаликларини ташкил этиш орқали 795,0 минг тонна қишлоқ хўжалиги маҳсулотлари етиштирилади.\n2017 йилда Денов туманидаги “Сайид оталиқ” масжиди, Термиз туманидаги “Султон Саодат” ва “Пайғамбар ороли” мажмуалари, Термиз шаҳрида жойлашган “Александр Невский” черкови каби объектларда бажариладиган ишларни қатъий назоратга олиш талаб этилади.\nАзиз юртдошлар! Ҳаммамиз учун муқаддас бўлган оилани мустаҳкамлаш, хонадонларда тинчлик-хотиржамлик, аҳиллик ва ўзаро ҳурмат муҳитини яратиш биринчи галдаги вазифамиз. Айниқса, аёллар ўртасида маънавий-маърифий тарғибот ишларини кенг йўлга қўйиш, бунда ёш авлод тарбиясига алоҳида эътибор қаратиш, оилаларда ажралишлар кўпаётганлиги сабабли, мавжуд муаммолар ечимини халқ билан мулоқот қилиш орқали аниқлаш ва уларни бартараф этиш зарур.\nЖойлардаги раҳбарлардан аёлларга муносиб меҳнат шароити яратиш, оилавий бизнес, касаначилик, ҳунармандчилик, томорқа хўжалигини ривожлантиришда ёрдам бериш талаб этилади.\nХулоса қилиб айтганда, Халқ билан мулоқот ва инсон манфаатлари йили биз раҳбарларга халқнинг дарди билан яшаш масъулиятини янада оширмоқда. Режа аниқ: масъулият ва вазифа қатъий эканлигини унутишга ҳаққимиз йўқ. Жорий йилда Президентимиз ва ҳукуматимиз томонидан олдимизга қўйилган вазифаларни бекаму кўст бажариш учун барча куч ва имкониятларимизни ишга солишимиз лозим бўлади. Ўйлайманки, катта ҳаётий тажрибага эга бўлган Сурхон воҳасининг ишбилармон ва тадбиркорлари, деҳқон ва фермерлари, раҳбар ва мутасаддилари олдиларига қўйилган шарафли вазифаларни ёруғ юз билан адо этадилар.\nОлдинги БИЗ СЕНИНГ ФАРЗАНДИНГМИЗ—ЎЗБЕКИСТОН!\nКейинги СЕНАТ АЪЗОСИ САЙЛАНДИ


ЎзА - «Гўзаллик ҳокимияти» юқори ва сифатли хизмат кўрсатиш тизимини тартибга солади\n20.06.2018 12:35 Чоп этиш версияси\n«Гўзаллик ҳокимияти» юқори ва сифатли хизмат кўрсатиш тизимини тартибга солади\nПойтахтимизда “Bazis Medic” нодавлат таълим муассасаси ва «Гўзаллик ҳокимияти» республика косметологлари ҳуқуқларини ҳимоя қилиш ассоциацияси фаолиятига бағишланган матбуот анжумани бўлиб ўтди.\n“Bazis Medic” нодавлат таълим муассасаси 2015 йилда фаолиятини бошлаган. Унда хотин-қизларга эстетик тиббиёт ва косметология, бошланғич косметология, косметологияда кичик ҳамширалик, мезотерапия, ботокс, филлер, мезоиплар ва 3D иплар, киприк ўстириш, татуаж, маникюр ва педикюр, малака ошириш, маркетинг маслаҳат каби йўналишларда сабоқ берилади.\nМазкур мактабда эҳтиёжманд оилалар фарзандлари, имконияти чекланган хотин-қизлар маҳалла фуқаролар йиғинларининг тавсияномаси асосида бепул ўқитилади. Таълим муассасаси уларга касб ўргатишдан ташқари, келгусида иш билан таъминланишини ўз зиммасига олади. Ушбу муассасадаги курсларни айни вақтгача бир ярим мингдан ортиқ тингловчи битирган бўлса, шундан 800 нафари мустақил фаолиятини бошлаган.\nМазкур нодавлат таълим муассасаси қошида «Гўзаллик ҳокимияти» Республика косметологлари ҳуқуқларини ҳимоя қилиш ассоциацияси ҳам ташкил этилган бўлиб, бу икки ташкилот бир-бирининг фаолиятини тўлдиради. Ушбу ассоциация аҳолига хизмат кўрсатаётган косметологларга ҳар томонлама кўмак бериб, уларнинг билимларини мустаҳкамлаш билан бирга, тиббий маълумоти бўлмаган мутахассисларни қайта тайёрлашда ягона муассаса ҳисобланади.\n– Юртимизнинг барча ҳудудида яшаётган аёллар учун қулайлик яратиш, уларни иш билан таъминлаш муҳим вазифалардандир, – дейди ассоциация раиси Нилуфар Муродова. – Шунинг учун ўқув маркази ва ассоциация филиалларини Қорақалпоғистон Республикаси ва барча вилоятларда ташкил этишни режалаштиряпмиз. Бунда барча бўлимлар хотин-қизларни ўқитиш ва келажакда ўз ишига эга бўлиши учун косметологлар малакасини ошириш, техник жиҳозлар ва препаратлар, давлат стандартига жавоб берадиган филлер, ботокс препарати, шунингдек, мезотерапия дори воситалари билан таъминланади.\nЖорий йилдан бошлаб “Йил косметологи” кўрик-танловини ташкил этиш режалаштирилмоқда. Бундан ташқари, косметологларнинг сифатсиз муолажасидан жабр кўрган мижозларга тез ёрдам шифокорлар гуруҳини тузиб, биринчи тиббий ёрдам кўрсатиш чоралари кўрилади.


Ўзбекистондан Россияга мева-сабзавот етказиш 2 бараварга ошди - 03.11.2016, Sputnik Ўзбекистон\nЎзбекистондан Россияга мева-сабзавот етказиш 2 бараварга ошди\nРоссия бозорида харидоргир бўлган Ўзбекистон қишлоқ хўжалик маҳсулотлари импорти ҳажми 41 миллион доллардан 89 миллион долларга ошди 03.11.2016, Sputnik Ўзбекистон\n© jahonnewsТошкентдаги мева-сабзавот ярмаркаси\nРоссия бозорида харидоргир бўлган Ўзбекистон қишлоқ хўжалик маҳсулотлари импорти ҳажми 41 миллион доллардан 89 миллион долларга ошди\nТОШКЕНТ, 3 ноя — Sputnik. Йил бошидан буён Россия бозорида харидоргир бўлган Ўзбекистон қишлоқ хўжалик маҳсулотлари импорти ҳажми ўтган йилнинг шу давридагига нисбатан икки баравардан кўпроққа – 41 миллион доллардан 89 миллион долларга ошди. Бу ҳақда Россия қишлоқ хўжалик вазирлиги матбуот хизмати маълум қилди.\nРоссия қишлоқ хўжалик вазири ўринбосари Евгений Громиконинг Ўзбекистоннинг Россиядаги фавқулодда ва мухтор элчиси Баҳром Ашрафхонов бошчилигидаги делегация вакиллари билан учрашувида юқоридаги рақамлар тилга олинди.\nТомонлар Ўзбекистондан Россияга мева-сабзавот маҳсулотлари етказишни янада ошириш борасидаги тадбирлар мажмуасини муҳокама қилдилар.\nУчрашув якунига кўра томонлар агросаноат мажмуаси бўйича ҳар томонлама ҳамкорлик қилишга тайёр эканликларини маълум қилишди ва икки томонлама савдо ҳажмини ошириш бўйича узоқ муддатли ҳамкорликдан манфаатдор эканликларини билдиришди.


Симоб сотганлар ким?\nБош прокуратура ҳузуридаги департамент Чироқчи тумани бўлими, ДХХ ҳамда ИИБ ходимлари билан ҳамкорликда ўтказилган тезкор тадбир давомида фуқаро Ш.У. Х.га 625 грамм симоб моддасини 3 минг АҚШ долларга сотган вақтида ашёвий далил билан ушланган. Бу ҳақда human.uz ёзмоқда.\nСимоб моддасини муомалага киритган шахсларни аниқлаш мақсадида Ш.У.нинг кўрсатувларига асосан тезкор тадбир давом эттирилганда, Қарши туманида яшовчи таниши Х.Б. Ш.У.га яна 50 грамм симоб моддасини 900 минг сўмга сотган вақтида ашёвий далил билан қўлга олинган.\nМазкур ҳолатлар юзасидан, Ш.У. ва Х.Б.га нисбатан Жиноят кодексининг тегишли моддалари билан жиноят ишлари қўзғатилиб, тергов ҳаракатлари ўтказилмоқда.\nМаълумотларга кўра, симоб ниҳоятда заҳарли моддалар қаторига киради. Айниқса, унинг очиқ ҳолда буғланиб ҳавода тарқалиши инсон соғлиғига жиддий зарар етказиши мумкин. Унинг қўлланиш соҳалари жуда кўп: оддий термометрлардан тортиб металлургия ва кимё саноатигача.


Shazam'да сиз кутган янгилик - Terabayt.Uz\nТунги режим ёки қора фон ҳозирда кенг оммалашмоқда. Android 10 ҳамда кўплаб оммабоп иловалар, жумладан, Instagram ва Tasker'ларнинг ҳам қора фонли версияси тақдим қилиб бўлинган. Энди мана шу иловалар қаторига Shazam'ни ҳам киритиш мумкин. Аслида, қора фонсиз ҳам Shazam'нинг интерфейси кўзга ноқулайлик туғдирадиган даражада ёруғ эмас эди, лекин барибир, дастур яратувчиларининг меҳнатини қадрлаймиз.\nShazam'нинг чиққанига анча бўлган. Аниқроқ қилиб айтганда, илова Android'дан ҳам олдин тақдим қилинган. Илова жорий интерфейсининг асосий ойнаси кўк рангда, лекин тунги режим ёқилганда тўқ кулранг ёки қора рангга айланади. Бу қоронғу жойда, айниқса, кўзга қулай.\nЮқоридаги тасвирлардан қора фонни, қуйидаги скриншотдан эса одатий фонни кўришингиз мумкин. Қора фонни ёқиш учун смартфонингиз Android 10'да ишлаши шарт эмас — илова созламалари орқали ушбу режимни фаоллаштиришингиз мумкин. Android 10'да эса бутун тизим қайси фонда бўлса, илова интерфейси ҳам автоматик ушбу фонга ўтади. Лекин бу сизга ёқмаса, автоматик мослашувни ўчириб қўйсангиз ҳам бўлади.\nАгар Shazam сизда ҳали ҳам бўлмаса, иловани Android учун бу ердан юклаб олишингиз мумкин.


«Мен уларнинг ҳаммаси дастурчи бўлишини истайман»...\n23.12.2021 20:23 0 1466\nБугун жамият тараққиётини ахборот-коммуникация технологияларисиз тасаввур этиб бўлмайди.\n2021 йилда янгиланган информатика фани дарсликларига бир қатор қўшимчалар киритилди. Замонавий дастурлаш тиллари ҳақидаги мавзуларни бунга яққол мисол қилиб келтириш мумкин.\nДарсликларга ўзгартириш киритилиши ўқитувчиларнинг малака ва кўникмаларини ошириш кераклигини талаб қилди. Халқ таълими вазирлиги ҳамда Bepro IT academy ҳамкорлигида информатика фани ўқитувчиларининг С++ ва Scratch дастурлаш тилларига ўқитиш ишлари давом этмоқда.\nДастурий маҳсулотлар ва ахборот технологиялари технологик паркини бориб кўрар экан президент Шавкат Мирзиёев: «Ҳозирги замонда хизматларнинг катта қисми ахборот технологиялари орқали кўрсатилаяпти. Бошқа соҳаларнинг ҳам самарадорлиги шунга боғлиқ», дея таъкидлаганди.\n«Хabar.uz» ахборот-таҳлилий портали мухбирлари малака ошириш курслари билан танишиш мақсадида Қашқадарёда бўлди.\n«Вилоятимизда ёшларга янги технологияларни жорий этиш бўйича кўникмаларни ошириш, ахборот технологиялари ва электрон тижорат соҳасида инновацион тадбиркорлик асосларини ўргатиш, ахборот технологиялари соҳасида стартап лойиҳаларни қўллаб-қувватлашнинг замонавий ҳамда самарали механизмларини яратиш, компьютер технологиялари, дастурлаш, робототехника ва киберспорт асосларини ўргатиш учун зарур шароитлар яратишга катта эътибор қаратилган. Бунинг учун биринчи галдаги масаламиз ўқувчиларга дарс бераётган устозларнинг малака ва кўникмаларини сезиларни даражада оширишдан иборат. Халқ таълими вазирлиги ташаббуси билан бир ой давомида ўқитувчиларга қўшимча дарслар ташкил этилган. Аввалроқ 30 нафар ўқитувчимиз Phyton дастурлаш тили бўйича ўқитилиб, сертификат олганди», — дейди вилоят ХТБ АКТ бўлими бошлиғи Заҳриддин Қамбаров.\nҲозирда Қашқадарё вилоятида информатикадан қарийб 1700 нафар ўқитувчи ёшларга таълим бериб келмоқда. С++ ҳамда Scratch дастурлаш тилларида 480 нафар ўқитувчи малака ошириш дарсларида қатнашмоқда.\nС++ бўйича 144, Scratch дастурлаш тили бўйича 72 соат дарс ташкил этилган.\n«BePro IT Academy томонидан бизга Фарҳод Аҳматов С++ бўйича дарсларни ўтмоқда. Ўзим ТАТУ қарши филиалида ўқиганман. Шу соҳа одами сифатида бу ишларни маъқуллайман. «АйТи» мутахассислар — долзарб касб эгалари. Мен уларни ташвишлардан холи кўришни истайман. Ўқувчиларимдан сўрасам, турли баландпарвоз касбларни танлашларини айтишади. Майли, лекин мен уларнинг керак бўлса, ҳаммаси дастурчи бўламан дейишини истардим. Дастурчилик қолган касбларга халақит бермайди. У шифокор, деҳқон ёки бир қурувчи бўлсин, дастурчи сифатида ҳам қўшимча даромат топа олади, ҳам ўз соҳаси учун бир янгилик яратишга қодир бўлади», — дейди Нишон туманидаги 8-сонли мактаб информатика ўқитувчиси Жамолиддин Орзиев.\nдастурлаш Қашқадарё ўқув курси


Вадим Абрамов миллий терма жамоанинг кенгайтирилган таркибни эълон қилди » Ўзбекистон янгиликлари – Zamin.uz\nВадим Абрамов миллий терма жамоанинг кенгайтирилган таркибни эълон қилди\n30 сентябрь 2019, 12:33\nЎзбекистон миллий жамоасининг Яман ва Сингапурга қарши ўйинлар учун кенгайтирилган таркиби аниқ бўлди. Унда бир қатор янги номларни учратиш мумкин. Масалан, «Насаф» сардори Умар Эшмуродов фаолиятида илк марта миллий жамоадан таклиф олди.\nАбрамов «Бунёдкор»да ўйнаётган шогирдларидан 4 нафарини ҳам миллий жамоага чақирди. Лутфулло Тўраев 4 йиллик танаффусдан сўнг яна бош жамоага қайтган бўлса, Дилшод Аҳмадалиев ва Абдумавлон Абдужалиловлар учун миллий жамоа эшиклари илк марта очилди.\nТаркибда шунингдек «Металлург» сардори Акбар Исматуллаевни ҳам учратиш мумкин. Шунингдек, Жамшид Искандеров ҳам узоқ муддатдан сўнг яна бош жамоага чақирилди. Демак Яман ва Сингапурга қарши ўйнаши мумкин бўлган кенгайтирилган таркиб қуйидагича кўриниш олди.\nЯнгиликлар » Спорт » Вадим Абрамов миллий терма жамоанинг кенгайтирилган таркибни эълон қилди\n08:43 Отабек Шукуров Яман ва Сингапур билан ўйинларга чақирилди


Анвар Тилланазаровнинг ҳаёти ва вафоти ҳақида ғамгин баллада…\nВидео, Дунё, Ўтганлар ёди | 04/15/2018 7:32 AM 29843 марта ўқилди\nБу дунёда шундай инсонлар борки, уларнинг кўрган кечирганлари – ибратли ва ҳайратли, умрлари – шиддатли ва ҳикматлидир.\nБугунги ғамгин ва дилхун лавҳамиз, ситамли ва аламли ҳикоямиз ана шундай афсонавий инсонлардан бири ҳақида.\nТилланазаров Анвар Тошкентбой ўғли,\n01.09.1948 йил Тошкент шаҳрида тугилган\n1986 йилда Тошкент Давлат унверситетининг “ҳуқуқшунослик” факультетининг кундузги бўлимини тамомлаган…\nАнвар Тилланазаров 11 ёшида – отаси Тилланазаров Тошкенбой Робиназар ўғли оламдан ўтади. Ўн бир ёшли Анвар уч нафар укалари Акбар, Муҳиддин ва Ҳожиакбарлар билан отадан жуда эрта етиб бўлиб қолади. У оилада тўнғич фарзанд эди. Шунинг учун ҳам рўзғорнинг барча юки унинг бўйнига тушади.\nОнаси Қумринисо ая турмуш ўртоғи вафотидан сўнг 4 нафар фарзандини етаклаб, қизлик уйига – Тошкентнинг “Ачавот” маҳалласига кўчиб ўтади.\nАнвар 11 ёшидан оила боқиш мақсадида мактабдан сўнг – Тошкентнинг чорсу бозорига чиқиб онаси Қумринисо ая ёпиб берган сомсаларни сотиб, оила тебрата бошлайди…\n1966 йилда – 18 ёшга тўлгач, Тошкентдаги “МИКОНД” чинни заводига оддий ишчи бўлиб ишга киради. Худди шу йили – онамга уй-рўзғор ишларида кўмакчи бўлсин деб, аясининг жияни бўлмиш Ўктамой Пардабекова исмли таниш қизга уйланади. Анвар Тилланазаров билан Ўктамой Пардабекова оиласида уч нафар қиз дунёга келади.\n1971-1972 йилдан бошлаб Анвар Тилланазаров тўйларга юриб, отарчилик қиладиган бир инсон билан танишади. Чинни заводида ишлаш билан бирга Анварбек мана шу инсон билан ҳам тўйларда юриб, даврадан тушган пулларни йиғишга ёрдам бериб, ишлаб юради.\nБу отарчи инсон Анвар Тилланазаровнинг истеъдоди ва ёқимли овоз соҳиби эканини сезиб, унга тўйларда қўшик айтиши учун имкон беради ва унга устозлик қилиб, тор чалишни ҳам ўргатади.\n1973 йилдан эьтиборан Анвар Тилланазаров ўз шеърларини ёзиб, тўйларда мустақил тор чалиб, қўшик айтишни бошлайди. У пайтларда ҳозиргидек фонограмма бўлмаган, тўйларда қўшиқлар фақат жонли ижро билан куйланган.\nТўйлар асосан катта ва очиқ майдонларда ёки кенг дала жойларда бўлиб ўтган. Анвар Тилланазаров кучли ва ширали овоз соҳиби бўлиб, тез орада шуҳрат қозонади. Одамлар уни тўйларга айтиш учун Ўзбекистоннинг турли бурчакларидан оқиб кела бошлайди. У ҳатто Шерали Жўраевни ҳам доғда қолдира бошлаган эди деб эслашади ўша давр гувоҳлари.\nАнвар Тилланазаров ўз сози ва жарангдор овози билан қисқа давр орасида катта ғалабага эришиб, ўз мухлислари калбидан жой эгаллайди, санъат соҳасида ўз ўрнига эга бўлади…\nУ ўзи езган шеърларини қўшиқ қилиб нафақат тўйда, балким ойнаи жаҳонда ҳам жаранглашини истаб, 1974 йилда, ҳеч қандай таниш билишсиз, куйлаган қўшиқларининг “пластинкаси”ни Ўзбекистон телевидениясига олиб боради.\nУ ерда Анвар Тилланазаров “монтаж” бўлимининг катта мудираси Шомирзаева Шоҳида Умаровна билан танишиб қолади. У билан ўз қўшиқларини монтаж қилдириб, “клип” ҳам ёздира бошлайди. Шу тариқа 1975 йилдан эьтиборан Анвар Тилланазаровнинг дилбар қўшиклари Ўзбекистон радио ва телевиденияси орқали янграй бошлайди…\n1975 йилда Анвар Тилланазаров биринчи рафиқаси Пардаева Ўктамой билан ажрашиб, Ўзбекистон телевидениясида “монтаж” булимининг мудираси бўлиб ишлаётган Шоҳидага уйланади.\nШоҳида асли зиёлилар оиласидан бўлиб, онаси Моҳитабон Шомирзаева ўша пайтларда “Комсомол кўли” паркида директор эди.\nАнвар Тилланазаров ва Шоҳида Шомирзаевалар оиласида беш нафар фарзанд дунёга келади. 1976 йилда – Самира, 1978 йилда – Дурдона, 1980 йилда – Муножат, 1984 йилда – Мухаммадсардор ва 1986 йилда – Гулсанамлар туғилади…\nТилланазаров Анвар Тошкенбоевич 1978 йилда Ленин номидаги Ўзбекистон Миллий унверситетининг кундузги “филология” бўлимига уз кучи билан ўқишга киради. Унинг адолат ва диёнатга ўчлигини сезган домлалари унга “Ҳуқуқшунослик” факультетининг кундузги бўлимига ўтишига ёрдам беришади.\nШундай қилиб Анвар Тилланазаров 1986 йилда ТошДУнинг “хукукшунослик” факультетини тамомлайди. Шу йилнинг ўзида уни Тошкент шаҳри, Чилонзор тумани ИИБ бўлимиги участка нозири этиб ишга қабул қиладилар.\nУчастковой бўлиб ишлаган вақтида бир нечта “йирик жиноятлар”ни ўз вактида фош этгани учун 6 ойдаёқ Чилонзор тумани ИИБ бўлимига терговчи лавозимига ўтказишади. Терговчилик фаолиятида ҳам ўз тиришқоқлиги ва қобилиятини раҳбариятга кўрсата билгани учун 1987 йилнинг иккинчи ярмига келиб Ташкент шаҳридаги “Аёллар қамоқхонаси” номи билан танилган – “Жазо ижро этиш колонияси”га раҳбар этиб тайинланади.\nЛекин “Ҳаёт ҳар ерда ҳаёт” деганларидек, бу соҳанинг ҳам ёзилган ва ёзилмаган ўз тартиб қоидалари бор эди. Адолат ва диёнатга ўрганган одам бу соҳада ўз эътиқодларидан чекинмай ишлай олмасди. Шу боис Анвар Тилланазаров бу ердаги адолатсизлик ва ноҳақликларга чидай олмай, тез орада “Ўзимизникилар орасидаги бегона”га айланади. Сўнг жанжал ва тўполон қилиб ўтирмай, ИИБ соҳасини бутунлай тарк этади…\n1988 йилдан эътиборан рафиқаси Шомирзаева Шоҳида билан Самарага қатнаб, ҳайдалган машиналарни Тошкентга олиб келиб, “иппадром” бозорида сотишни йўлга қўяди.\nАна шундай кунларнинг бирида Анвар Тилланазаров Россиянинг Самара шаҳри меҳмонхонасида рус тадбиркори билан танишиб қолади.\nШунда рус тадбиркори – “АҚШдан Марказий Осиёга арзон нархда компютер запчастлари” етказиш билан шуғулланишини айтиб, Анварни ўзи билан ҳамкорликка таклиф қилади.\nАнвар Тилланазаров Ўзбекистонга келиб, ўз таниш билишлари орқали рус тадбиркори сўраган запчастлар олди сотдисига оид маълумотлар ва истеъмолчилар талабини ўрганиб, бу ҳақда рус ҳамкорига ахборот беради.\nШундан сўнг рус тадбиркори Анвар Тилланазаровни Масквага таклиф қилиб, ўз ҳисоб рақамини очтиради ва унинг хисоб ракамига 80 млн рубль тушириб беради. Анвар рус тадбиркорининг буюртмасини шартнома оркали 79 млн рублга тўлиқ коплайди, запчастларни эса Россияга ўз вақтида ўз эгаларига етказиб беради.\nСўнг бу ишга жиддий ва астойдил киришиб кетади…\nАнвар Тилланазаров Ўзбекистон биржасида ишлайдиган ёш кадр ва тажрибали мутахассисларни ёнига туплайди.\nРус тадбиркори билан ўзъаро ҳамкорликда ишлаган 1 млн рубль фойдасига Анвар Тилланазаров, Тошкент шахридаги бозорларда қишлоқ хўжалиги маҳсулотларини харид қилади, сўнг Россияга олиб бориб, бозорлардаги расталарда соттиришни бошлайди.\nБу орада у секин аста Россиянинг қатор нуфузли тадбиркор ва ишбилармонлари дохил кўча вакиллари билан ҳам танишади. Шу тариқа Анвар Тилланазаров Россия, АКШ, Европа бозорларига мунтазам равишда қишлоқ хўжалиги маҳсулотларини етказиб бериш билан шуғулланади.\nСобиқ Иттифоқ қулаш арафасида турган бир пайтда – озиқ-овқат маҳсулотлари етишмовчилиги боиз Анвар Тилланазаровнинг экспорт қилиш салоҳияти шиддат билиб юксалиб боради. Ва у бундан унумли фойдаланиб, ўз миллионларини қўлга кирита бошлайди.\nРоссия ва Ўзбекистон бозорларини “Грузия, Арманистон ва якин Шарқда етиштирилган ва инсон кундалик ҳаётида ишлатадиган маиший хизмат кўрсатиш маҳсулотлари импортини йўлга қўяди.\nҒафур Раҳимов ва Салим Абдувалиевлар ҳам Анвар Тилланазаров билан бамаслаҳат иш олиб борадиган бўлишади.\nАйни пайтда республиканинг ҳар бир вилоятида ҳам Анвар Тилланазаровнинг ўз тадбиркор шогирдлари бўлиб, ўз даврида бу одамни Ўзбекистон иқтисодини янги бир босқичга олиб кирган қудратли шахс деса ҳам муболаға бўлмайди.\nБуни бугунги ёш авлод эмас, балки, катта авлод яхши билади…\nХўш, Анвар Тилланазаровнинг ўз даврида Ўзбекистон иқтисодиётини янги босқичга кўтаришини нималарда кўришимиз мумкин?\nАнвар Тилланазаровнинг бевосита иштироки ва ташаббуси билан 1988 йилнинг иккинчи ярмида Ўзбекистонда “ИНТЕРВОСТОК” ассоциация таьсис этилиб, бу ассоциация кошида, “НУР АНВАР БАНК”, УЗВНЕШТОРГ”, “УЗПЛОДОВОЩ” “ЗВЕЗДАВОСТОК” номли Банк ва йирик корхоналар фаолияти йўлга қўйилади.\nШу билан бирга Ўзбекистонда ишга ярамайдиган, қолоқ ҳолга келиб қолган завод, фабрика ва корхоналарни сотиб олиб, уларни қайта таьмирлаб, сўнг хусусийлаштира бошлайди.\nҚисқа қилиб айтадиган бўлсак, Анвар Тилланазаров – ўзбекларнинг Анатолий Чубайси ва Егор Гайдари эди. Улар Россия иқтисодини янги поғонага кўтариб, ўз даврида хусусийлаштириш борасида қай даражада инқилоб қилган бўлсалар, Анвар Тилланазаров уларнинг шу ишини Ўзбекистон миқёсида амалга оширган шахс эди десак, муболаға бўлмаса керак…\nБу орада Ислом Каримов Ўзбекистоннинг биринчи раҳбари этиб сайланади ва кўп ўтмай Мустақиллик Декларацияси қабул қилинади.\nИслом Каримов Ўзбекистон иқтисодиёти энди қайси йўлдан кетиши керак деган саволга жавоб қидириб, ёш иқтисодчиларнинг фикрини ўрганиш мақсадида кўзга кўринган тадбиркор ва ишбилармонларни бирма бир ўз Қароргоҳига чақиртириб, суҳбатлаша бошлайди. Бош вазир Шукрилла Мирсаилов раислигида “Ёш иқтисодчилар” клуби тузилади. СовМин қошидаги Госплан нашри бўлмиш бўлмиш “Ҳаёт ва Иқтисод – “Жизнь и Экономика” журналлари бош муҳаррири сифатида мен ҳам ушбу клубга аъзо эдим.\nАнвар Тилланазаровнинг Ўзбекистонда бир нечта ўз хусусий банки бўлгани учун Ислом Каримов уни сўраб суриштира бошлайди. Ижобий фикрларни эшитиб, Анвар Тилланазаровга янги тайинланган Марказий Банк бошлиғи Файзулла Муллажанов орқали ўз таклифларини етказадилар.\nАнвар Тилланазаров бошида давлат раҳбарининг бу таклифига рози бўлади. Аммо Ўзбекистон иқтисодининг истиқболини ўйлаб, бир қатор ўз “ИДЕОЛОГИЯ” сини илгари суради:\n1. ЭРКИН ИҚТИСОД\n2. ДАВЛАТ УЛУШИНИНГ ИҚТИСОДДА ҚИСҚАРИШИ\n3. ШАХСИЙ МУЛКДОРЛАР СИНФИНИ КЕНГАЙТИРИШ\n4. ЭРКИН ВАЛЮТА АЙЛАНМАСИНИ ЙЎЛГА ҚЎЙИШ…\nБу орада Ўзбекистонда Ҳаж мавсуми бошланиб, Анвар Тилланазаров ўз ҳисобидан 120 нафар мўмин мусулмон инсонни муборак Ҳаж сафарига олиб кетади.\nҲаж сафаридан қайтиб келган Анвар Тилланазаров, Тошкентда зиёли ижодкорлар Қурултойи бўлаётганини эшитиб, унда иштирок этади. У ерда Аҳмаджон Одилов таьсис этмоқчи бўлган “АМИР ТЕМУР” партияси ҳақида сўз боради.\nШунда ўша даврнинг баъзи аламзада амалдорлари Анвар Тилланазаров бойлигига кўз тикиб, “Ислом ака, Анвар Тилланазаров сизнинг таклифингизга кўниш ва бирга ишлаш ўрнига, ақл ўргатгани етмагандай, ўзбошимчалик билан саҳий ишлар қиляпти, мана энди бир гуруҳ иғвогар зиёлилар билан Аҳмаджон Одилов тарафига ўтиб, унинг Анжуманида иштирок этди, янги партияни молияламоқчи” деб Анвар Тилланазаровни президентга иғво қиладилар ва ёмон қилиб кўрсатадилар.\nШундан сўнг Ислом Каримов Анвар Тилланазаровни ҳибсга олиш ҳақида кўрсатма беради. Ўзбекистон Республикаси Конституцияси қабул қилинмасдан туриб, Ўзбекистон Республикасининг жиноят процессуал кодекси Олий Кенгаш тарафидан тасдиқланмасдан ва кучга кирмасдан туриб, 1992 йил 22 июнь куни Анвар Тилланазаров ноқонуний ҳибсга олинади ва уйдирма айбловлар билан 15 йилга озодликдан маҳрум этилади…\nДунёнинг ишлари баъзида шунақа бетайин бўлиб, оёғинг ҳеч бевақт тоймасин экан. Айниқса – Ўзбекистонда. Адоват ва Тўҳмат, Қабоҳат ва Кулфат бир келса, қўшша қўшша келади деганлари рост экан. Бир фожеа иккинчи фожеани бошлаб келаркан. Ҳеч нарсадан ҳеч нарса йўқ, қуруқ тўҳмат билан қамалган Анвар Тилланазаровнинг умри, минг афсуски, қисқа экан.\nЭрта индин озодликка чиқаман, адолат қарор топади деб ишонган, ўз ҳаётининг қамоқдан кейинги ёруғ ва мунаввар кунларини орзу қилган ажойиб инсон, саҳий ва бағри кенг тадбиркор, ишбилармон Анвар Тилланазаров 1999 йилнинг 24 февралида Тошкентнинг “Сангород”ида оламдан ўтди…\nУ адолатсизлик ва диёнатсизлик қурбони бўлиб, тиканли сим ортидаги касалхонада ҳаёт билан видолашганида эндигина 51 ёшда эди. Навқирон ва кучга тўлган, ерни урса талқон қиладиган ёшда эди. Унинг дўстлари, фарзандлари, оиласи ва сафдошлари қалбида 1999 йилнинг 24 февралидан бўён яшаб келаётган сўнгсиз маломат ва дод фарёдлар учун ким жавоб беради?\nШу ўринда бир нарсани алоҳида таъкидлаб ўтишни истардим.\n“Анвар Тилланазаров, ҳеч қачон давлат раҳбари бўлишга интилмаган, бойликка муккасидан кетмаган инсон эди. Агар мансабга интилган бўлганида, Ислом Каримов чақирганда уйламай нетмай, югуриб борган бўлар эди. “Унинг бойлиги кўп, ўрнингизни олади” деб Ислом Каримовга айтган ва иғво қилган мулозимлар бугун ҳам бор, улар Сизу бизнинг шундоққина ёнимизда, орамизда яшаб юрибди. Уларни виждони қийнамасмикан?\nАнвар Тилланазаров эркин иқтисод халққа берилиб, шахсий мулкдорлар синфи кенгайишини, ҳар бир ўзбек оиласи бой бадавлат бўлиб яшашини ният қилган ва бу орзу йўлида биз юқорида тилга олган ўз “Идеологияси”га эга бўлган бетакрор ва ноёб шахс эди.\nЛекин минг афсуски умр ва давр унга вафо қилмади…\nАнвар Тилланазаровнинг оила аъзолари яқинда оталарини оқлаш учун давлат раҳбарига мактуб билан мурожаат қилдилар.\nШунинг учун ҳам мен бугун Ўзбекистондан олис Канада юртидан туриб, ўзим умримда кўрмаган ва билмаган, фақат эшитган бир инсон ҳақида мақола ёздим.\nЖурналистнинг касби шунақа. Ҳаёт ва жамият, давлат ва ҳукумат томонидан йиллар ва даврлар силсиласида аллақачон унутилаёзган улуғ бир инсонни эслаб, унинг адолатсизлик қурбони бўлганини одамларга айтиш ва билдириш учун яралган бу касб. Ноҳақлик қурбони бўлганларни оқлаш ва уларни одамлар қалбида қалбида тирилтириш учун яралган журналистика касби.\nМен бу мақолани ҳаммадан ҳам кўпроқ Анвар аканинг бугун ёлғизлик домида куйиб адо бўлган, лекин фарзандлари ва набиралари бахти иқболи йўлида эри учун ҳам ўлмай яшашга маҳкум этилган мунис ва муштипар аёли – кеннойимиз ҳурмати учун ёздим. Анвар аканинг отасиз катта бўлган, дили ўксик фарзандлари учун ёздим бу мақолани. Бу дунёда улар учун адолат ва диёнат ўлмаганини, у ҳали борлигини, фақат қадди бир оз доллигини айтиш учун ҳам ёздим.\nЎзбекистоннинг янги ва яхши раҳбари, одил ва холис, адолатли ва жасоратли Президенти бу қадди дол ҳақиқатни улар учун албатта тиклаяжагига, ноҳақлик ва номардлик қурбони бўлган оталарини оқлаяжагига ишонганим учун ҳам ёздим…\n23 февраль, 2018 йил, Торонто шаҳри, Канада…\nФарғона тонг отгунча” Анвар Тилланазаров\n02/24/2018 at 2:04 PM (Edit)\nУша йилларда яна бир узбек Рустам банк хам бор эди. У кишининг кисмати бундан хам баттар булганди. минглаб тадбиркорлар, ватанга содик инсонлар камалиб кетдилар. Жуда куплари чёт давлатларга кочиб кутилдилар. Хамма ишларни урганиб тугри хулоса берадиган коммисия тузилса максадга мувофик буларди.\n02/23/2018 at 9:40 PM (Edit)\nИсмат ака, ассалому алайкум. Ёзганларингизни ўқиб куз олдимда шу инсон бор-буйича гавдаландилар. Ёзиб савоб иш қилибсиз. Кўролмасликнинг қурбон булган эканлар. Жойлари жаннатдан булсин.\n02/23/2018 at 1:22 PM (Edit)\nАссаолом алейкум кадрдон Исмат ака! Худойим умрингизни зиёда килсин. Курмаган булсангизда инсонни унинг кадрини чукур калбдан тушуна оласиз. Анвар Тилланазоров хакида ёзганларингизни укиб у инсонни кургандай булдим. Рахмат сизга. Борингизга шукур. Анвар Тилланазоровниг охиратлари обод булсин. Исмат ака сизни жуда кадрлайман. Дунё узбекларининг бахтига омон булинг.\n02/23/2018 at 12:38 PM (Edit)\nДустлар бу ерда гап буйсиниш еки буйсинмасликда эмас. 1993 йилдан то 2016 йилгача бир неча минг хамюртларимиз е жонидан е моли (дунеси)дан айрилдилар. Бу аччик хакикат. Лекин Хамма айб факат Каримовдамикан?? Президент аппаратидаги ички курашлар, депутатлар корпусидаги карама-каршиликлар, хукукни химия килиш ташкилотларининг уйинлари Узбекистонни шу холатга Олим келди. Янги юртбошимизнинг харакатларидан куринаяптики бу масалалар буйича алохида бахо берилиб айбдорлар жавобгарликка тортилиши мукаррар. Хурматли Исмат ака сиз хаммасини яхши биласиз: Канака холатда Мавлон акани агдаришганини, журабековни узоклаштириб кейин жиноий жавобгарликка тортишганини. Жуда куп лаеккатли арбобларни жувонмарг булганини, керак булса улар орасида сизни уз тарафларига тортиш учун каттик жанг кетганию, худо рахматли отангиз олдига куп чопарлар боргани ….. гапираверсак гап куп. Шунинг учун хаммага худо сабру Токат берсин. Юртбошимиз бошлаган йулларида кокилмасинлар . Сиз ижод килишдан чарчаманг. Халк куч . Куч аса адолатдадур.\n02/23/2018 at 5:27 AM (Edit)\nБУ ЕРДА ХЕЧ КАНДАЙ БОЙЛИК ЕКИ БУЙ СИНИШ-СИНМАСЛИК ХАКИДА ЭМАС КУРИНАДИ.\nБУ ЕРДА БИР ИНСОННИНГ “ИДЕОЛОГИЯ” СИ ХАКИДА.\nМЕНИНГ ТУШУНИШИМ БУЙИЧА УЗ “ИДЕОЛОГИЯ”СИГА ВАФОДОР БИР ТАДБИРКОР ХАКИДА.\n02/23/2018 at 5:20 AM (Edit)\nИсмат ака “журналистика” хар кандай касблар орисида юкори уринларда туришини ва соф-диёнатли журналистлар енида хар кандай профессиональ чекист хам доғда колиши номоёнда булибди. Раҳмат.\n02/23/2018 at 1:57 AM (Edit)\nАллох рахматига олсин Анвар акани. Лекин шу сухбат учунгина Каримов даврида, ва хозир хам бошинг кетиши мумкин. Давлатга буй синган Банк эгаси давлатга карши гап гапириб тургандан кейин, буни акл билан килинган иш деб булмайди. Аллох бойлик берар экан, лекин хар бир банда хам уни окилона ишлата олмас экан.\nТанишинг – Феруза Ханжар: Ярадор бўри ҳақида ғамгин баллада…\nАлишер Навоий ҳақида Анвар қори Турсунов – Видео\nЎзидан ҳам сўзи қизиқ (Ҳожибой Тожибоев ҳаёти, ижоди ва вафоти ҳақида)\nАнвар Алланазаров ҳақидаги ғамгин балладани ўқиб…


Вакцинани ишлаб чиқарувчилар ҳақида\nCOVID-19 га қарши ZF-UZ-VAС2001 вакцинаси Anhui Zhifei Longcom Biopharmaceutical томонидан Хитой Фанлар Академияси Микробиология Институти (IMCAS), Инновацион ривожланиш вазирлиги ҳузуридаги илғор технологиялар маркази ва Ўзбекистон Республикаси Соғлиқни сақлаш вазирлиги вирусология илмий-тадқиқот институти билан ҳамкорликда ишлаб чиқилган.\nХитой Фанлар академияси SARS-CoV-2 коронавирусига қарши номзод вакцинасини яратиш лойиҳасининг ташаббускори ва координатори ҳисобланади.\nХитой Фанлар Академиясининг таркибий бўлинмаларидан олинган тадқиқот гуруҳи ўзига хос димерик RBD технологиясини ишлаб чиқилди, унинг асосида коронавирусга қарши номзод вакцина яратилди.\nТадқиқотчилар Anhui Zhifei Longcom Biopharmaceutical компанияси билан ҳамкорликда SARS-CoV-2 вакцинаси учун ҳайвонларда тирик вирусларни нейтраллаштирувчи таҳлиллар ўтказилди.\nХитой Фанлар Академиясининг Микробиология институти тадқиқотларни техник қўллаб-қувватлашга, шунингдек ултрацентрифугалашга доир таҳлилий экспериментга катта ҳисса қўшди.\nМуваффақиятли клиниколди тадқиқотлардан сўнг, Anhui Zhifei Longcom Biopharmaceutical да вакцина ишлаб чиқариш бошланди.\nИнновацион ривожланиш вазирлиги ва Илғор технологиялар марказининг препаратнинг синовларида бевосита иштироки, шунингдек, унинг клиник тадқиқотларга қўшган ҳиссаси натижасида Ўзбекистон вакцинанинг ҳаммуаллифи сифатида эътироф этилди.\nХитой Фанлар Академиясининг Микробиология институти (IMCAS) - Хитойдаги энг йирик микробиологик тадқиқот муассасасидир. Мазкур муассаса 1958 йил 3 декабрда Хитой Фанлар академиясининг бир қисми бўлган Амалий Микология Институти ва Пекин Микробиология Лабораторияларининг бирлашиши натижасида ташкил этилган. 50 йилдан ортиқ ривожланишдан сўнг, IMCAS, мамлакатдаги микробиология соҳасидаги энг йирик интеграциялашган илмий-тадқиқот институтига айланди.\nZhifei Longcom Biopharmaceutical компанияси – бу Хитойнинг Илмий-тадқиқот ва ривожлантириш ишларини бирлаштириб, ишлаб чиқариш, тарқатиш ҳамда импорт ва экспорт фаолияти билан шуғулланувчи хусусий биотехнологик компаниядир. Компания биопрепаратларни ишлаб чиқариш ва сотиш, асосан фуқаролар учун вакциналар фаолиятига ихтисослашган. Компаниянинг бош қароргоҳи Чунцин шаҳрида жойлашган.\nZhifei Longcom Biopharmaceutical компанияси бу соҳадаги фаолиятини 2002 йилдан бошлаган. 2019 йилда компаниянинг йиллик даромади 10,59 млрд юанни ташкил қилди. Компанияда 3000га яқин ходим фаолият юритади. 2010 йил сентябр ойида компания Шэньчжэн фонд биржасида рўйхатга олинди ва ChiNext (Шэньчжэн фонд биржасининг шўба корхонаси) рўйхатига киритилган биринчи хусусий вакциналар ишлаб чиқарувчи компания бўлди.\nЎзбекистон Республикаси Инновацион ривожланиш вазирлиги ҳузуридаги Илғор технологиялар маркази\nИлғор технологиялар маркази (ИТМ)2018 йилда юқори технологиялар бўйича ўқув-экспериментал маркази негизида ташкил этилган бўлиб, марказ мақоми илмий муассаса сифатида белгиланган. Илғор технологиялар маркази физика ва наноматериаллар, биотехнология, биофизика, биокимё, инсон генетикаси, уяли ва тўқима муҳандислиги, геофизика ва наноминералогия, шунингдек, янги илмий йўналиш - фудомикс соҳасида тадқиқотлар олиб боради.\nМарказда 125 киши ишлайди, шу жумладан 74 тадқиқотчи, улардан 10 та фан доктори, 33 та фан номзоди, 30 ёшгача бўлган ходимлар сони 34 киши, 30 ёшдан 40 ёшгача - 37 кишини ташкил этади.\nИлмий лойиҳаларни амалга ошириш натижасида 100 дан ортиқ хорижий илмий мақолалар чоп этилди, улардан 40 таси халқаро иқтибослар рўйхатига киритилган (шу жумладан, Nature, Nature communications, Scientific reports каби етакчи илмий журналларда). Ҳозирда Марказ Nature журналларида чоп этилган нашрлар сони бўйича бутун республикада етакчи ҳисобланади, шунингдек 9 та ўқув нашрлари ва монографиялари чоп этилган. 2020 йил апрель ойида биринчи марта Ўзбекистонда тарқалган коронавирус геномининг генетик кетма-кетлиги ўрганилиб, халқаро маълумотлар базасига киритилган.\nИлғор технологиялар марказининг лабораториялари:\n• генетик ва клиник-биокимёвий таҳлиллар учун 27 турдаги синов тўпламлари ишлаб чиқилди, биринчи тўпламларни ишлаб чиқариш лицензияли экспериментал саноат ишлаб чиқариш майдончаси негизида ташкил этилди;\n• республикада биринчи марта COVID-19 ташхиси учун тест тизими ишлаб чиқилди ва расмий рўйхатдан ўтказилди, эксклюзив ҳуқуқ асосида оммавий ишлаб чиқариш йўлга қўйилди;\n• коронавирусга қарши генетик муҳандислик вакцинасини ишлаб чиқиш бўйича тадқиқотлар олиб борилмоқда;\n• киндик қон ҳужайраларини криопронервация қилиш технологияси ишлаб чиқилган ва жорий қилинган, уни трансплантология ва регенератив тиббиётда қўллаш имконияти билан илдиз ҳужайралари банки яратилмоқда;\n• терининг турли нуқсонларини даволаш ва тиклаш учун тўқима муҳандислик конструкцияларини олиш технологияси ишлаб чиқилмоқда;\n• генетик инженерия соҳасидаги хитойлик мутахассислар билан биргаликда микробларга қарши юқори хусусиятларга эга рекомбинант пептид олинди;\n• Фармацевтика ва озиқ-овқат саноати учун микробларга қарши дорилар сифатида бактериоцинлар ва ишлаб чиқарувчилар штаммларидан фойдаланиш усули ишлаб чиқилган.\n• Катта муҳандислик иншоотларини узлуксиз сейсмик кузатиб бориш учун битта бортли Raspberry Pi процессорига асосланган автоматик сейсмик станция яратилди.\n• Ўзбекистонда қимматбаҳо металлар ва нодир металларнинг минерализацияси борлигини прогноз қилиш ва қидириш ҳамда геологик қидириш бўйича илмий методология ишлаб чиқилган.\n• Археологик қазишмалар жараёнини аниқлашучун ер ости тарихий объектларини аниқлаш ва уларнинг уч ўлчовли тасвирларини олиш методикаси ишлаб чиқилган.\n• Юқори қувватли лазер нурланишининг қаттиқ жисмлар билан ўзаро таъсири натижасида янги композит материаллар, микрон мембраналарни олиш технологиялари ишлаб чиқилган.\n• Голографик микроскоп яратилди ва патентланди - қурилма органик ва тирик объектларни бузилмасдан кузатиш имконини беради.\nБундан ташқари, Илғор Технологиялар Маркази Хитой Фанлар Академияси Микробиология Институти ва Sinopharm Group, Anhui Zhifei Longcom Biopharmaceutical (ХХР) томонидан ишлаб чиқилган коронавирусга қарши эмлашларнинг III босқичининг клиник синовларини ўтказишда фаол иштирок этди, Ўзбекистондан жами 7000 та кўнгиллилар иштирок этишди. Вакцинанинг Ўзбекистонда ўтказилган клиник синовлари давомида жиддий ножўя таъсири ва эмлашдан кейин ўлим кузатилмаган, иммуногенлиги 95-96%га баҳоланган. Клиник синовга қўшган ҳиссасини инобатга олган ҳолда, Ўзбекистон коронавирусга қарши вакцинанинг ҳаммуаллифи сифатида эътироф этилган.\nЎзбекистон Республикаси Соғлиқни сақлаш вазирлиги Вирусология илмий-текшириш институти\nИнститут 1978 йил 27 декабрда ташкил топган бўлиб, қуйидаги йўналишлар бўйича фаолият олиб боради: ОИВ/ОИТС, вирусли гепатитлар, вирус этиологияли жигар циррозлари, янги ва қайта пайдо бўлаётган вирусли инфекциялар, грипп, ичак инфекциялари. Вирусология соҳасида илмий-услубий ва координацион фаолиятни амалга ошириш орқали юқумли касалликларни назорат қилиш, ҳамда вирусли касалликларни ташҳислаш, даволаш ва олдини олишда аҳолига юқори малакали ихтисослаштирилган тиббий ёрдам кўрсатиш ишларини амалга оширади.


22 март 2019, Тошкент вақти: 23:30\nҚўзиқоринлар (иллюстратив сурат).\nҚўзиқоринлар айрим олимлар қаришни секинлатиб, соғлиқни яхшилайди, деб ишонадиган икки антиоксидантга бой эканлиги аниқланди.\nПенсильвания штати университети тадқиқотчилари қўзиқоринларда эрготионеин ҳамда глутатион антиоксидантлари кўплигини аниқлади.\nУниверситет ходими Роберт Билман ушбу икки бирикма миқдори турли қўзиқоринда турлича эканлигини айтди.\n- Биз қўзиқоринлар шубҳасиз ушбу икки антиоксидантга энг бой озуқа эканлигини, айрим турлар ушбу икки антиоксидантга ўта бой эканлигини аниқладик, - деди Билман.\nБилманнинг айтишича, организм озуқа ёрдамида энергия ишлаб чиқараётиб оксидант стрессга ҳам сабаб бўлади, чунки ушбу жараён давомида айрим эркин радикаллар пайдо бўлади. Эркин радикаллар жуфти йўқ электронларга эга кислород атомлари бўлиб, улар тана ичида ўзларига жуфт қидириб айланар экан, ҳужайра, протеинлар ва ҳатто ДНКга зиён етказиши мумкин.\nОрганизмга антиоксидантларни қайта киритиш эса оксидант стрессни озайтириши мумкин.\nТадқиқотчилар энг кенг тарқалган қўзиқоринларда эрготионеин ҳамда глутатион миқдори озроқ учрайдиган турлардагидан камроқ эканлигини, аммо бошқа егуликларга солиштирганда ушбу оксидантлар миқдори қўзиқоринларда барибир кўп эканлигини аниқлаган. Шунингдек, эрготионеинга бой қўзиқоринда глутатион миқдори ҳам кўп бўлиши аниқланган.\nБилман қўзиқоринларни пишириш улардаги антиоксидантларга катта таъсир кўрсатмаслигини айтди.\nОлим ушбу антиоксидантларга бой қўзиқоринларни кўпроқ истеъмол қиладиган давлатларда нейродегенератив хасталикларнинг озроқ учраши уларнинг юқорида тилга олинган фойдали жиҳатлари билан боғлиқ бўлиши мумкинлигини тахмин қилди.\nБилман келажакдаги изланишларда эрготионеин ҳамда глутатион Паркинсон хасталиги ҳамда Альцгеймер хасталиги каби нейродегенератив касалликлар хавфини озайтиришда қандай ўрин тутиши кўриб чиқилиши кераклигини қўшимча қилди.\nҚаҳва простата бези саратонининг олдини олиш мумкин\nХитой Марсга ўз космик станциясини юбормоқчи\nТарихда иккинчи марта ВИЧ га чалинган бемор вирусдан холи бўлди


Россияда миллатчилар судланди\nРоссияда рус бўлмаганларга қарши миллатчилик кайфиятлари пасаймаëтир.\nНижний Новгородда уч шахс икки меҳнат муҳожирини ўлдирганлик¸ яна иккисини ўлдиришга уринганликда айбдор деб топилди.\nНижний Новгород вилоят суди исми ошкор этилмаётган уч нафар россияликни миллий адоват асосида содир этган қатор қотилликлари учун 25, 22 ва 21 йилга озодликдан маҳрум этди. Умрининг келгуси 20 йилдан ортиқроқ қисмини Россиянинг қаттиқ режимли колонияларида ўтказадиган бу ошналарнинг миллатчи гуруҳларга алоқадор эканлиги айтилмоқда.\nМазкур жиноий иш юзасидан терговни судгача олиб борган Нижний Новгород Тергов қўмитаси расмийси Светлана Ковалёванинг Озодликка айтишича, келтирилган исбот ва далилларга қарамасдан¸ жиноятчилар суд ҳукми юзасидан шикоят аризаси топширган.\n- Бу ғирт экстремистик иш, аммо менимча¸ улар аллақачон кассация аризаларини топширишга улгурган. Судда улар ўз айбларига иқрор бўлмади, лекин суднинг чиқарган бу қарорини ўта тўғри, деб ҳисоблайман. Айниқса¸ бу жиноятлар қандай ваҳшийлик билан содир этилгани ҳисобга олинса, дейди Светлана Ковалева.\nТерговчи тилга олган маълумотларига кўра, жиноятчилар асосан рус миллатига мансуб бўлмаган шахсларга овлоқ жойларда ҳужум қилиш билан шуғулланиб келган.\nМиллатчилар биринчи “ўлжасини” ўтган йилнинг 27 февралида Нижний Новгороднинг “Канавинская” автобекати ёнидаги савдо расталаридан бирида кўриб қолган. Кейинчалик Ўзбекистон фуқароси эканлиги аниқланган бу шахсни судланганлар кўздан четроқ жойда ушлаб олган. Исми ошкор этилмаётган жиноятчилардан бирининг сўзларига қараганда, улар ўзбекистонлик меҳнат муҳожирини темир чойнак билан уриб ўлдирган.\nМазкур қотилликка қўшилганлар ўзбек йигитининг белига икки марта¸ қўлига бир марта пичоқ солган ва жиноят жойидан қочиб кетган. Жабрдийда кўп ўтмай маҳаллий шифохоналардан бирида кўп қон йўқотиш оқибатида жон берган.\nХудди шундай судланувчилар 2010 йилнинг 22 августида Нижний Новгороднинг Мешчерское кўли ёнида Озарбайжон фуқаросини чавақлаб ўлдиришган. 19 жойидан пичоқланган озарбайжонлик бу йигит жиноят жойида ҳалок бўлган.\nБу жиноятлари учун жазосиз қолганидан руҳланган новгородлик миллатчилар ташқи кўриниши русга ўхшамаган бир қиз ва жувонга пичоқ билан ташланган.\nТергов давомида рус эканлиги аниқланган жабрдийда жиноятчиларга қаршилик кўрсатиб уларнинг жиноий мақсадлари амалга ошишига йўл қўймаган. Ҳужум пайтида улар қизлардан бирига жиддий жароҳат еткизган.\nСуд келтирилган исбот-далилларни ҳисобга олган ҳолда, барча жиноятлар миллий адоват юзасидан содир этилган, деган хулосага келди.\nБундан ташқари суд жабрланганларга судланган жиноятчилар ҳисобидан 150 минг рубл жарима пули ундирилиши ҳақида ҳам қарор чиқарди.\nНижний Новгород вилоятидаги фош этилган бу жиноят ҳақида лавҳа ҳозирланаëтган 21 сентябр куни Москва вилоятининг Солнечногорск тумани Поварово посёлкасида яна бир ўзбек йигитининг пичоқлаб кетилгани ҳақида хабар келди.\n- Мен Поваровога таниш болаларга телефон қилган эдим. Ака, деди, мана шу ерда заводда ишлайдиган андижонлик болани – цистерналар чиқарадиган завод бор-да - ишдан қайтаётганида тропинкадан кетаётганида ўлдириб кетишган, ким пичоқлагани номаълум. Андижонлик йигит деяпти, исмини ҳам ҳали билганимиз йўқ, дейишяпти. Дарров келиб мелисалар моргга олиб кетди, деди. Ўтган йили ўша ерда иккита бола ўлган экан: бир андижонлик бола сувга чўкиб ўлган, яна бир болани Поваровка локомотив жойида болалар уриб ўлдирган экан. Мана бу йил яна биттасини ўлдиришди. Аниқ эмас, местнийлар дейишаяпти, дея хабар қилди Поваровода меҳнат қилаётган ўзбекистонлик Расулжон Исоқов.\nҲозирча бу маълумот Москва вилояти Тергов қўмитаси томонидан тасдиқланмади.\n- Ҳозирча бизда Ўзбекистон фуқароси ўлдирилгани ҳақида маълумот келганича йўқ, деди гўшакни кўтарган Москва вилояти Тергов қўмитаси ахборот бўлими раҳбари Ирина Гумённая.\nАйни пайтда миллатчи ва тақирбошлар томонидан рус миллатига мансуб бўлмаганларга қарши жиноятларнинг камаймаётгани кенг жамоатчиликни хавотирга солмоқда.\nРоссиядаги тожик жамоатчилиги ва халқаро ташкилот вакиллари Россияда миллатчилик кайфияти сўнмаётгани, тожик фуқароларнинг жасадлари тинимсиз Тожикистонга жўнатилаётгани юзасидан Россия ва Тожикистон ҳукуматига, БМТ Бош Ассамблеясига, Европа Кенгаши ва Парламенти ҳамда бир қатор бошқа ташкилотларга махсус мурожатнома йўлладилар.\nҲужжат остига имзо чекканлар Россия ҳукуматидан миллий адоват юзасидан содир этилаётган жиноятлар¸ хусусан ҳукуматнинг юқори поғоналарида янграётган миллатчилик чақириқларига чек қўйиш ва бунинг учун барча зарурий чораларни қўллашни талаб қилдилар.\nРоссияда Ўзбекистон фуқароларига нисбатан содир этилган ва этилаётган жиноятлар ҳамда қонунбузарликлар юзасидан Ўзбекистон ҳукумати бирор марта Москва расмийларига мурожаат қилмаган.


Ривоят асосида ёзилган тафсир (давоми) - Баҳоуддин Нақшбанд ёдгорлик мажмуаси маркази\n22 декабр 2015 й.\n3496 марта ўқилди.\nИсломга куч ишлатиш ва урушлар қилиш билан тазйиқ ўтказолмаган, илмий мунозара ва мужодаладан ожиз бўлган бошқа тоифа ислом душманлари ҳам жуда кўп ёлғон ривоятларни тўқиб, уларни саҳобийларга нисбат беришиб, шу нопок йўл билан исломга зарба беришга уринганлар. Бундай ҳаракатларнинг таъсирида жуда кўп муфассирларнинг ажойиб асарлари зоеъ бўлди. Ҳаммёқни шубҳа ўраб олгандан сўнг, озгина заифлик аралашган ривоятлар ёки асарлар бутунлай мардуд бўлди, эътибордан қолди, йўқотилди. Бошқа томондан эса, кейинги ёзилган асарларда ривоятларнинг саҳиҳи билан заифи аралашиб кетди, саҳиҳлар заиф деб, заифлар саҳиҳ деб баъзи муфассир ва муҳаддислар номига туҳмат тошлари отилди. Лекин бундай зарарлардан қатъий назар, илмий нуқтаи назардан қараганда ғаразгўй кимсаларнинг ҳаракати ҳам илмий қийматга эга. Агарчи уларнинг ижтиҳодини иснод жиҳатидан мавзуъ (ёлғон тўқима) дейилса ҳам, тафсир, таъвил, ижтиҳод ва мустақил фикр жиҳатидан қимматли илмий янгилик дейиш мумкин. Ҳар бир мавзуъ ривоят эгаси қандай мақсадда тафсир қилган бўлса ҳам, бир ижодкорнинг шахсий фикри сифатида ўрганишга лойиқдир, чунки эҳтимол бошқа муфассирларнинг раъйлари ва ижтиҳодий факрларига нисбатан энг тўғри фикр унинг фикридир.\nб) исроилиётларнинг кириб қолганлиги;\n“Исроилиёт” сўзи, яҳудийлардан ривоят қилинган маълумотларни билдирса ҳам, биз бу ерда умумийроқ маънода, яъни яҳудий ва насронийлардан ривоят қилинган асарларни назарда тутамиз. Чунки Исломнинг аввалида яҳудийлар ҳам, насронийлар ҳам мусулмонлар билан доим бирга аралашиб яшаганлар, дунёнинг турли чеккаларидан гуруҳ-гуруҳ бўлиб, Мадинага келиб исломни қабул қилганлар. Ҳар икки дин аҳлларининг ҳам алоҳида диний маданиятлари мавжуд эди. Бунинг устига Таврот ва Инжилнинг кўп ҳукмлари Қуръон ҳукмларига мос келарди. Масалан: Тавротдаги қасос ҳукми Қуръондаги қасос ҳукмининг айни ўзи эди. Тавротдаги қадимги пайғамбарларнинг тарихи Қуръондаги пайғамбарлар тарихига монанд эди. Яҳудийлар қўлида Тавротдан ташқари Мусо алайҳиссаломнинг суннатлари, умматларига қилган насиҳатлари, Мусодан бўлмаган, балки бошқа яҳудий олимларнинг шарҳлари, донишмандларнинг мақоллари ҳам мавжуд эдики, бу асотирлар вақт ўтиши билан муқаддаслаштирилиб, Таврот саҳифалари орасига қўшиб юборилган эди.\nНасронийларнинг Инжили ҳам мустақил муқаддас бир китоб бўлиб, Исо алайҳиссаломга нозил қилинган бўлиб, насроний динининг ҳам алоҳида маданияти мавжуд бўлсада, кейинчалик насронийлар ўз инжилларини “янги аҳд” деб атаб, ўзидан олдинги муқаддас Таврот ва Забурни “қадимий аҳд” номи билан Инжилга қўшиб олдилар. Яҳудийлар дини ва насронийлар дини аралашиб кетди. Яҳудий ва насроний олимлардан баъзилари Исломни қабул қилганларидан кейин мусулмон олимлари ўз мусулмон биродарларидан эшитган аралаш ривоятларни (исроилиётларни) ҳам қабул қила бошладилар. Бу нарса албатта Қуръон тафсирида ҳам ўз таъсирини намоён қилмасдан иложи йўқ эди. Негаки, аввалги муқаддас китобларда ёзилган аҳкомлар, қиссалар Қуръонда ҳам мавжуд бўлиб фақат қисқача баён этилган, баъзи тарихий вақеалар айтилиб, воқеа содир бўлган шаҳарлар номи зикр этилмаган эди. Буларнинг муфассал баёнини эса Исломни қабул қилган яҳудий ёки насронийлар бажану дил сўзлаб берар эдилар.


Ироқда сайлов тинч ўтди\nИроқда ўтган сайлов натижасида маҳаллий кенгашлар ваколатлари ҳам кенгайтирилди.\nБу сиёсий тадбир урушдан оғир аҳволга келган Ироқнинг фаровон келажаги томон ташланган муҳим қадам сифатида баҳоланмоқда.\nҲозир сайловда йиғилган овозлар саналмоқда ва Ироқ расмийларига кўра, тез кунлар ичида натижа расман маълум қилинади.\nИроқ сайлов комиссияси раҳбари Фараж ал-Ҳайдарий сайловдан кейинги матбуот анжуманида сайловичларнинг 51 фоиздан ортиғи овоз бериш жараёнида иштирок этганини маълум қилди.\nБу эса айрим сиёсатчилари кутганидан кўра оздир. Аммо бироз аввал сайловни бойкот қилган Сунний мусулмонлар яшовчи алоҳида ҳудудларда фаоллик жуда юқори бўлгани айтилмоқда.\nШанба куни телевидение орқали чиқиш қилган Ироқ бош вазири Нурий ал-Маликий овоз бериш жараёнидан қониқиш ҳис қилганини айтди:\n-Мана биз умумхалқ сайловини эсон-омон ўтказиб олдик. Энди эса интиқлик билан унинг натижаларини кутяпмиз. Умид қиламанки, сайлов натижалари барчамизни мамлакатдаги сиёсий жараёнларни яна янги куч билан давом этдиришга руҳлантиради. Бундан ташқари, биз Ироқ келажагини қуриш йўлида сайловга қадар дуч келган муаммоларни ҳам унутамиз, деб умид қиламан,- деди Ироқ бош вазири.\nҲозирга қадар Бирлашган Миллатлар Ташкилоти Ироқдаги сайловларни олқишлади. АҚШ президенти Барак Обама эса бу сайловни мамлакат бошқаруви келажакда ироқликлар қўлига ўтиши томон ташланган жуда муҳим қадам деб баҳолаб, унинг тинч-осойишта ўтгани билан мамлакат аҳлини қутлади.\nМамлакатдаги 18 вилоятдан 14 тасида бўлиб ўтган сайловда иштирок этиш учун жами 15 миллион аҳоли рўйхатга олинган эди.\nОвоз бериш жараёнида жиддий тартиббузарлик ёҳуд зўравонлик ҳаракатлари кузатилмади. Аммо халқаро кузатувчилар минглаб овоз берувчилар ўз номи сайловчилар рўйхатига киритилмаганидан шикоят қилганини қайд этди.\nСайловда иштирок этган бағдодликлардан бири овоз бериш жараёни тинч ўтганидан мамнунлигини билдирди:\n-Хавфсизлик таъминоти жуда яхши бўлди. Одамлар бемалол овоз бериш участкаларига бориб, ўзлари ҳоҳлаган рўйхатни олиб, ўз фуқаролик ҳуқуқлари доирасида овоз бериш имконига эга бўлди. Ҳеч кимга босим бўлмади,- деди бағдодлик Аббос исмли сайловчи.\n2005 йилда сайланган аввалги вилоят кенгашларидан фарқли равишда бу гал сайланган кенгаш вакилларининг ваколатлари кенгайтирилган.\nМамлакат қонунчилари ўтган йили вилоят кенгашлари ваколатларини кенгайтириб, уларга вилоят ҳокимларини ишдан олиш, бюжетни тасдиқлаш, полиция раҳбарларини тасдиқлаш ёҳуд инкор қилиш ҳуқуқини берган. Шунингдек, уларга кенг кўламли реконструкция ва жамоатчилик лойиҳаларини йўлга қўйиш имкони ҳам берилган.


“Ўзсаноатқурилишбанк” АТБ ўз ресурс базасини мустаҳкамлаш ва экспортга йўналтирилган саноат лойиҳаларини молиялаштириш мақсадида илк корпоратив халқаро облигацияларни чиқарди.\n18-22 ноябрь кунлари Цюрих, Франкфурт ва Лондон шаҳарларида бўлиб ўтган музокараларда халқаро инвесторлар томонидан президент бошчилигида иқтисодиёт тармоқларида (жумладан, банк соҳасида) амалга оширилаётган ислоҳотларга юксак баҳо берилди.\nЙирик инвесторлар томонидан “Ўзсаноатқурилишбанк” АТБнинг молиявий ҳолати, Халқаро молия корпорацияси иштирокидаги трансформация жараёни ҳамда Банкни босқичма-босқич хусусийлаштиришга қаратилган стратегия ижобий омил сифатида эътироф этилди.\nШу сабабли, “Ўзсаноатқурилишбанк” АТБ инвесторлар томонидан Ҳукумат кафолати остидаги давлат банки эмас, балки тўлақонли тижорат банки сифатида қабул қилиниб, Россиянинг “Московский кредитний банк” (5 йиллик 5,3 фоиз), Грузиянинг “TBC Bank” (5 йиллик 5,75 фоиз), Туркиянинг “Akbank” (5 йиллик 6 фоиз) каби банкларига таққосланди.\nНатижада, 25 ноябрь куни амалга оширилган савдоларда 150дан ортиқ инвесторлардан 1,2 млрд АҚШ доллари миқдорида буюртмалар келиб тушди ва халқаро облигациялар 6 фоиз даромадлилик ставкаси, 5,75 фоиз купон ставкаси ва 98.934 фоиз дастлабки нарх билан жойлаштирилди.\nМазкур фоиз ставкалари МДҲ банклари томонидан илк бора чиқарилган (дебют) халқаро облигациялар ичида энг пастларидан бири ҳисобланиб, юртимизнинг бошқа тижорат банклари ва корхоналари учун “бенчмарк” бўлиб хизмат қилади.\n“Ўзсаноатқурилишбанк” АТБнинг 300 млн. доллар миқдоридаги халқаро облигациялари Буюк Британия (30 фоиз), АҚШ (16 фоиз), Европа (40 фоиз) ҳамда Осиё ва Яқин Шарқ (14 фоиз) инвесторлари орасида жойлаштирилди.\nХалқаро облигацияларнинг муҳим афзалликларидан бири – корпоратив эмитентлар томонидан давлат кафолатисиз ёки гаров таъминотисиз кредит жалб қилиш имконияти ҳисобланади. Бунда инвесторлар мамлакатдаги сиёсий ва иқтисодий барқарорлик, эмитентнинг молиявий ҳолати, тўлов қобилияти ва кредит рейтингига катта эътибор берадилар. Шу билан бирга, эмитентнинг инвесторлар билан юзма-юз учрашувлари (роудшоу) облигациялар учун буюртмаларни шакллантириш ва фоиз ставкаларини белгилашда муҳим рол ўйнайди.\nЯна бир афзаллик - халқаро капитал бозорлари бирор йирик хорижий банк ёки инвесторга боғлиқ эмаслиги ва шу туфайли, мамлакат иқтисодиётини барқарор молиялаштириш учун ресурс манбаси эканлигидан иборат. Қолаверса, халқаро облигациялар тижорат банклари ва давлат корхоналарининг акцияларини капитал бозорларида шаффоф равишда сотиш учун (IPO) ўзига хос тайёргарлик мактабини ўтайди.\nЮқоридаги омиллар инобатга олинган ҳолда, 2020 йилда Ўзмиллийбанк, Ипотека банки ва Навоий КМКнинг халқаро облигациялари чиқарилиши режа қилинмоқда.


Депутатнинг Туркистонга ташрифи\nҚР Парламенти Мажлисининг депутати Фахриддин Қоратоев Қарноқ қишлоғига ташриф буюриб, қишлоқ аҳолиси билан учрашди. Дастлаб халқ ноиби Кентов шаҳри ҳокими Абдубақит Мақулбаев ва қишлоқ ҳокими Талъат Матмусаев ҳамроҳлигида «Эрмат ота» иссиқхонаси ва «Жауқазын» болалар боғчасига бориб, бажарилаётган ишлар билан танишди.\nҚарноқ аҳолиси билан учрашувда Фахриддин Қоратоев Элбошимизнинг халққа йўллаган мактубларида ўз аксини топган ўта муҳим икки жараён: сиёсий ислоҳот ва ижтимоий тафаккурнинг янгиланиши борасидаги мақсад ва вазифалар ҳақида гапирди. Шунингдек Давлатимиз раҳбари ташаббуси билан амалга оширилаётган ишлар ва қабул қилинаётган қонунлар мазмун-моҳиятига батафсил тўхталиб ўтди. Парламент Мажлиси депутати учрашув давомида қишлоқ аҳолисининг фикр-мулоҳазаларини тинглаб, саволларга атрофлича жавоб берди.\nПарламет Мажлиси депутати навбатдаги сафарида Чўрноқ қишлоқ округи ҳокимлиги ёнидаги «Фахрийлар боғи»да Улуғ Ватан уруши фахрийлари Абдусамат Тўйметов ҳамда Абдужалол Нарметовларга ўрнатилган ёдгорликнинг очилиш маросимида қатнашди.\nТуркистон шаҳридаги Қизилўрда йўли бўйида жойлашган «Хон тангри» – «CORDIAL» савдо марказини кўздан кечириб, Абдулла Исматуллаев ва унинг издош ҳамкори Шуҳрат Набиевларнинг ишларига омад тилади.\nФ. Қоратоев Алмати шаҳар ўзбек этномаданият маркази раиси А. Исматуллаев ва вилоят маслаҳати депутати З. Чолдоновлар билан Уккоша ота зиёратидан сўнг Қарноқ қишлоғида қурилаётган жомеъ масжидига бориб, ҳомийлик ёрдамини кўрсатдилар. Эл-юрт манфаати йўлида хизмат қилаётган Қозоғистон Республикаси Парламенти депутати Фахриддин Қоратоевга раҳматимизни айтиб, келгуси ишларида омад ва зафарлар тилаймиз.\nҲусан САДИРОВ, Қарноқ қишлоқ ўзбек этномаданият бирлашмаси раиси., 2017-08-21, 19:46 162


UNWTO Бош котиби Абдуҳакимовга COVID-19 асоратларини юмшатиш бўйича тавсияларини йўллади - 02.04.2020, Sputnik Ўзбекистон\nБиз бундай мураккаб вазиятда ҳеч ким эътибордан четда қолмаслигини таъминлашимиз керак. Бунга эса умумий мақсадларга эришиш йўлида ҳозирнинг ўзиданоқ ўзароқ... 02.04.2020, Sputnik Ўзбекистон\n© SputnikПустые улицы Бухары\nБиз бундай мураккаб вазиятда ҳеч ким эътибордан четда қолмаслигини таъминлашимиз керак. Бунга эса умумий мақсадларга эришиш йўлида ҳозирнинг ўзиданоқ ўзароқ келишиб, бирдамлик билан ҳаракат қилсаккина эришамиз, дейилади Зураб Пололикашвили мурожаатида\nТОШКЕНТ, 2 апр - Sputnik. БМТнинг Бутунжаҳон туристик ташкилоти (UNWTO) ҳукуматлар ҳамда ташкилотларни туризм ва саёҳатлар сектори орқали иш билан таъминлаш ва иқтисодиётни қўллаб қувватлашга кўмак беришга йўналтирилган тезкор чоралар қабул қилишга чақирди.\n20 Март 2020, 10:48\nUNWTO Бош котиби Зураб Пололикашвилининг Ўзбекистон Бош вазир ўринбосари, Туризмни ривожлантириш давлат қўмитаси раиси Азиз Абдуҳакимовга йўллаган мактубида шу ҳақида маълум қилинган.\nУнинг таъкидлашича, бу COVID-19 коронавирус асоратларини юмшатиш ҳамда тикланиш жараёнини тезлаштириш имконини беради. Махсус ташкил этилган Туризм соҳаси бўйича глобал инқироз қўмитаси томонидан тасдиқланган Тавсиялар айнан шу мақсадга йўналтирилган.\n"Дунё аҳли соғлиқни сақлаш соҳасидаги глобал фавқулодда вазиятни бошдан кечирмоқда ва бу жамият ҳамда инсонлар турмуш фаровонлиги учун мисли кўрилмаган асоратларга олиб келиши мумкин. Туризм ва саёҳатлар сектори мазкур инқироздан энг кўп жабрланган соҳалар қаторига киради ва хавф остидаги миллионлаб иш ўринларини сақлаб қолиш учун шошилинч ёрдам кўрсатиш талаб этилади", - дейилади мурожаатда.\nПололикашвили шунингдек ижтимоий иқтисодий соҳада миллионлаб иш ўринларининг йўқотилишига олиб келувчи глобал таназзул кутилаётгани, бу айниқса аёллар, ёшлар ва қишлоқ жойларидаги аҳолининг заиф қатламига оғир зарба бўлиши ҳақида сўз юритади.\n11 Март 2020, 11:05\n“Бутунжаҳон туристик ташкилоти яқинда ташкил этилган Туризм соҳаси бўйича глобал инқироз қўмитаси ёрдамида мувофиқлаштирилган ва самарали жавоб чораларини кўриш мақсадида Жаҳон соғлиқни сақлаш ташкилоти, Халқаро фуқаролик авиацияси ташкилоти, Халқаро денгиз ташкилоти ва хусусий сектор – ЮНВТО аъзолари бўлган Халқаро аэропортлар кенгаши, Халқаро круиз линиялари уюшмаси, Халқаро ҳаво транспорти уюшмаси ҳамда Жаҳон саёҳатлар ва туризм кенгаши билан яқиндан ҳамкорлик қилади. Биз ҳукуматлар ва кўп томонлама ташкилотларни туризм ҳамда саёҳатлар сектори ёрдамида ишга жойлашиш ва иқтисодиётни қўллаб-қувватлашга кўмаклашиш учун тезкор чоралар кўришга чақирамиз, бу COVID-19 коронавирус асоратларини юмшатиш ҳамда тикланиш жараёнини тезлаштириш имконини беради”, - дея таъкидлайди UNWTO бош котиби.\nUNWTO йўллаган тавсиялар уч гуруҳга ажратилган бўлиб, улар бир вақтнинг ўзида қўллаш ҳамда экотизимда иштирок этувчи манфаатдор томонлар ўртасида ўзаро мувофиқликни талаб этади: инқирозни бошқариш ва унинг таъсирини юмшатиш; рағбат яратиш ва тикланиш жараёнини тезлаштириш; келажакка тайёрланиш.\n“Биз бундай мураккаб вазиятда ҳеч ким эътибордан четда қолмаслигини таъминлашимиз керак. Бунга эса умумий мақсадларга эришиш йўлида ҳозирнинг ўзиданоқ ўзароқ келишиб, бирдамлик билан ҳаракат қилсаккина эришамиз. Ишончим комилки, бизнинг тавсияларимиз сиздаги давлат ташкилотлари ва хусусий секторга айни кунда туризм соҳаси дуч келаётган улкан муаммоларни самарали ҳал қилишга ёрдам беради. Биз туризм бундан кейин ҳам иқтисодиёт ва тараққиётнинг етакчи кучларидан бири бўлиб қолиши учун кафолатлар билан таъминлашни истаймиз”, - дея ўз мурожаатини якунлайди Зураб Пололикашвили.


Бугун Тошкент шаҳридаги кўп қаватли уйлар учун хизмат қиладиган лифт бошқарувчилари ва механиклари иш ташлаш эълон қилди\nХабарларга қараганда, улар беш ойдан буён маош олмаётганидан норозилик билдирмоқда. Лифтёрлар ўзлари назорат қиладиган лифтларни тўхтатиб қўйди.\nТошкент шаҳар лифт бошқармаси бошлиғи Сергей Дайбловскийнинг маълум қилишича, уй-жой мулкдорлари ширкатлари ташкилотга ўз вақтида пул ўтказиб бермаётгани оқибатида бошқарма ишчиларга ойлик бера олмаётир. Бошқарма ҳозир ўз ишчи-хизматчиларига ойлик маош ҳисобидан 100 миллион сўм қарздор бўлиб қолган.\nТошкент шаҳар лифт бошқармаси аҳоли истиқомат қиладиган кўп қаватли уйлардаги 4500 лифтга хизмат кўрсатади.


08:32, 14.04.2021 // 10687\nКариб оролларида вулқон отила бошлади, у ердан фақат эмланганлар эвакуация қилинмоқда — ОАВ\nКариб денгизининг Сент-Винсен оролида Ла-Суфриер вулқони ҳаракатга келди. Маҳаллий аҳолини эвакуация қилиш учун саёҳат кемалари оролга келди. Лекин бошқа оролларнинг ҳукуматлари фақат коронавирусга қарши эмланганларни қабул қилишга тайёр эканини маълум қилди, деб ёзмоқда Business Insider.\nЭнг хавфли ҳудудлардан отилиб чиқаётган Ла-Суфриер вулқони яқинидан 16 мингдан ортиқ одамни эвакуация қилиш режалаштирилган. Уларнинг бир қисми Кариб денгизининг Сент-Люсия, Гренада, Барбадос ва Антигуа каби қўшни оролларига юборилади.\nЛекин аксарият оролларнинг маъмуриятлари фақат коронавирусга қарши эмланганларни ўз ҳудудларига киритишга рухсат беришини айтмоқда, деб ёзади газета.\n«Аҳоли кемаларга чиқишидан олдин коронавирусга қарши эмланиши керак. Сент-Люсияга эмланганлик тўғрисидаги сертификатсиз ҳам бориш мумкин, лекин у ерга боргандан кейин эмланиш талаб этилиши эҳтимоли бор», — деди Сент-Винсет ва Гренадин бош вазири Ралф Гонсалвес.\nТаъкидланишича, хавф остида қолганларнинг ҳаммаси ҳам оролни ташлаб кетишни хоҳламаяпти.\nОролда вулқон отилиши 9 апрелдан бошланган бўлиб, у 40 йилдан буён отилган биринчи вулқон бўлди. Табиий офат натижасида орол кул билан қопланиб, кўплаб уйлар электр ва ичимлик суви тармоғидан узилиб қолди. Мутахассислар вулқон отилиши бир неча кун, ҳатто бир неча ҳафта давом этиши мумкинлиги тўғрисида огоҳлантирди.\nЭслатиб ўтамиз, Исландиянинг жануби-ғарбий қисмидаги Рейкянес яриморолида 19 март куни олти минг йил ухлаган Фаградальсфьядль вулқони отилган эди. Вулқон мамлакат пойтахти Рейкявикдан, тахминан, 30 километр узоқликда жойлашган.\nШунингдек, Суматра оролида Синабунг вулқони ҳаракатга келгани, Сицилияда Этна вулқони, Индонезияда Левотоло вулқони уйғонгани ҳақида хабар берилганди.\nИсландияда сўнгги бир неча ҳафта давомида 50 мингдан ортиқ зилзила қайд этилди\nСицилиядаги Этна вулқонининг отилиши — суратларда (фото)\n03:11 Кеча // 102992\n16:52 Кеча // 82629\n22:37, 19.06.2021 // 80095\n17:11 Кеча // 58141\n02:01 Кеча // 52458


CAFA U-15 Girls Championship-2019 мусобақаси олдидан жамоалар расмийлари иштирокида йиғилиш ўтказилди\nБиласиз, эртадан пойтахтимизда Марказий Осиё футбол ассоциацияси томонидан ўтказилувчи “CAFA U-15 Girls Championship-2019” мусобақаси старт олади. Мазкур турнирда 15 ёшгача бўлган қизлардан иборат 4 та юрт терма жамоалари иштирок этишади.\nБугун ушбу турнир олдидан жамоалар расмийлари иштирокида йиғилиш ўтказилди. Унда ЎФА Бош котиби Аваз Максумов, мусобақага Марказий Осиё футбол ассоциацияси томонидан бош координатор сифатида тайинланган Илдар Гарифулин, жамоалар менежерлари ҳамда маҳаллий ташкилий қўмита вакиллари қатнашишди. Йиғилишда мусобақа доирасидаги ўйинларнинг ташкилий масалалари муҳокама этилди.\nЭслатиб ўтамиз, турнир эртага старт олади.


Краснодарда даҳшатли ёнғин: 64 та хонадон аланга ичида қолди | Qalampir.uz\nКраснодарда даҳшатли ёнғин: 64 та хонадон аланга ичида қолди\nОлам\t14 Сентябрь 18:55 3328\nКеча, 13 сентябрь куни тунда Россиянинг Краснодар ўлкасида турар-жой биноси ёниб кетди. Унда 64 та хонадон аланга ичида қолган. Бу ҳақда Россия Фавқулодда вазиятлар вазирлиги Матбуот хизмати хабар берди.\n"Ёнғин Российская кўчасидаги саккиз қаватли турар-жой биносининг чердагида содир бўлди", дейилади Фавқулодда вазиятлар вазирлиги хабарида.\nМаълумотга кўра, ёнғин майдони дастлаб 800 квадрат метрни ташкил этган. Кейин эса 4000 квадрат метрга етган. 300 га яқин одам эвакуация қилинган. Қурбонлар йўқ. Ёнғинни ўчиришга 140 киши, 40 дан ортиқ махсус техника жалб қилинган.\nСўнгги маълумотларда ёнғин 64 та хонадонни зарарлагани айтилмоқда. Мутахассислар бинони тиклаш имкониятини ўрганмоқда.\nЁнғин сабаби саккизинчи қаватдаги хонадонда электр симларининг қизиб кетиши бўлган. Уйнинг ҳудудида маҳаллий фавқулодда вазият режими жорий этилган. Шаҳар мэри барча жабрланганларга бюджетдан моддий ёрдам тўлаш зарурлигини айтган.\n22 Ноябрь 14:37 46627\n22 Ноябрь 20:11 37589\n22 Ноябрь 17:55 29843\n23 Ноябрь 17:27 28172\n23 Ноябрь 18:38 23065


Элбек Шукуров «СССР мероси» ҳақидаги ўз сўзларига изоҳ берди » Ўзбекистон янгиликлари – Zamin.uz\nЭлбек Шукуров «СССР мероси» ҳақидаги ўз сўзларига изоҳ берди\n06 август 2019, 20:32\nТошкент шаҳар ҳокимининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари Элбек Шукуров Facebook’даги саҳифасида «СССРдан мерос – ким қаерга нима хоҳласа қуриб ташлайверган» номли ўз пости юзасидан изоҳ билан чиқди.\n«Ҳурматли ватандошлар, уй-жойлар бузилиши мавзуси бугунги кунда бизнинг жамиятимиз учун шу қадар оғриқлики, кўпинча ҳис-туйғулар ортидан айтилган сўзлар маъносини англаб олишга улгурмаяпмиз. Айниқса, матн журналист томонидан «блокнотдан» ёзилган бўлса ва ундан икки хил маънони уқиш мумкин бўлса.\nБу менинг шаҳарни қайта қуриш ва уй-жойлар бузилиши мавзусидаги, депутатларга қаратилган: "Бу воқеаларда барчамиз ёрдам беришимиз керак!” деган мурожаатим бўлди.\nҲа, ҳақиқатдан ҳам, мен шаҳарсозликни режалаштириш ва қурилиш учун жавобгар инсонлар доим ҳам бу соҳада, доим ҳам барча қонунларни, қарорларни ва тартибларни, сиз депутатлар каби билмасликлари мумкинлиги тўғрисида айтган эдим. Бу ҳақиқат ва биз буни инкор этсак ғалати кўринган бўлар эди. Мен бу инсонларни оқламайман, аммо биз учун янги бўлган соҳада барча ҳам тез фурсатларда мутахассис бўлиб қолмаслигини тушунаман. Депутатнинг вазифаси кимнидир айблаш ва ҳужум қилиш эмас, балки ёрдам беришдир.\nЧунки биз ўзимиз бу қонунларни таклиф этамиз, ўрганиб чиқамиз, уларга қўшимчалар ва ўзгартиришлар киритамиз. Барча маълумотларни, норматив ҳужжатларни, қонунларни ва қарорларни чоп этиб, уларни ҳокимиятнинг ҳар бир ишчисига маъносини тушунтириб беришга мажбур бўлган фуқароларга эмас, балки ҳокимиятдаги ходимларга етказиш - бу бизнинг жавобгарлик ҳудудимиздир.\nИккинчиси: «Ҳамма тўғри келгандай ва режасиз қуриши - бу Собиқ Иттифоқдан қолган мерос». Яхши ва «ҳайп» мавзудаги, аммо нотўғри сарлавҳа, ва гапимнинг асл мазмунини нотўғри тушунтириш.\nСобиқ Иттифоқ меросининг доираси жуда кенг. Тошкентнинг зилзиладан сўнг қайта қурилиши, халқлар дўстлиги туфайли унинг дунёдаги энг яхши шаҳарларидан бирига айланишига сабаб бўлган. Бундан ташқари «Қайта қуриш» давридаги йилларда эса, йирик давлат парчаланиши гувоҳи бўлдик. Дастлабки ер эгалари ва ишбилармонлар пайдо бўлди. Бирдан барча режали қурилишлар йўққа чиқди, қурилиш нормалари бузила бошлади ва энг асосий роль «келиша олиш» маҳоратига эга бўлганларнинг ошиғи олчи бўлган давр келди.\nАйнан шу вақтдан ерларни эгаллаб олиш, ўзбилармонча қуриш бошланди ва шаҳарнинг баъзи жойлари хунук кўриниш олди. Бу инерция бизнинг кунларимизгача етиб келди. Ҳозир биз, баъзи бинолар умуман ўз жойида қурилиши мумкин бўлмаган ушбу «мерос»ни нима қилиш устида бош қотиряпмиз. Матндан капитал уй ёки ёқилғи қуйиш шаҳобчаси кўпроқ бирламчи эканлигини тушуниш мантиқан, тўғрими?\nСизларнинг ўзингиз нуқтали қурилишлардан, ҳовлиларда бўлиши мумкин бўлмаган объектлардан кўпроқ зарар кўрасиз. Айнан ҳозир ўзимиз тўғрилаётган хатоларга яна йўл қўймасликни таъминлашимиз лозим. Айнан шу нарса тўғрисида мен депутатларга, улар бир нарсани тушунишлари учун гапирдим: агар биз ваколатли парламент бўлишни истасак, четда қараб турмаслигимиз лозим.\nМен маълумотлар ўзгарган ҳолда етказилган инсонларнинг ҳис-туйғуларини жуда яхши тушунаман. Ўзим ҳам худди шундай муносабатда бўлган бўлар эдим. Журналист ўзи тушунгандай ёзишга ҳақли. Мен эса нима демоқчи бўлганимни тушунтириб беришга ҳақлиман.\nБизнинг умумий мақсадимиз - гуллаб-яшнаган, гўзал, ўз қиёфасини сақлаб қолган, яшаш учун идеал бўлган, дўстона Тошкентдир. Биринчи ўринда бу, биз шаҳар фуқаролари учундир. Бунинг учун бизга энг асосийси, ҳамма ўз иши билан профессионал тарзда шуғулланишигина керак холос.\nҲурмат билан, Элбек.\nМен ўз сўзларим билан, қайсидир жойда нотўғри изоҳлаб, кимнингдир кўнглига қаттиқ теккан бўлсам, барчадан узр сўрайман. Мен ватанимиз ва шаҳримиз учун биринчи ўринда давлат хизматчиси эмас, шаҳар ва давлат фуқароси сифатида қайғураман», - деб ёзади Шукуров.\nЯнгиликлар » Жамият » Элбек Шукуров «СССР мероси» ҳақидаги ўз сўзларига изоҳ берди\n06:00 Козим Тўлаганов: "Давлат дастури асосида қурилаётган уйларнинг нархини бундан ортиқ арзонлаштириб бўлмайди"\n08:55 Франциянинг Peugeot Citroen компанияси Ўзбекистонда завод қуриш фикридан қайтдими?\n20:48 Тошкент шаҳар ҳокими ўринбосари Элбек Шукуров пойтахт аҳолисига мурожаат йўллади\n11:02 Тошкент ёшлар иттифоқига раҳбар тайинланди\n14:40 Ҳокимият бузилиши режалаштирилаётган нотурар жой бинолари эгаларига етказилган зарарни қоплайди


1 Июн – Халқаро болаларни ҳимоя қилиш куни. Ушбу кун 1925-йил Женевада болалар фаровонлигига бағишланган Бутунжаҳон конференциясида таъсис этилган бўлиб, 1950-йилдан байрам сифатида нишонлаб келинади.\n“Маҳалла” хайрия жамоат фонди Сирдарё вилоят бўлими ташаббуси билан Гулистон шаҳар ҳокимлиги ҳамда Сирдарё вилоят соғлиқни сақлаш бошқармаси ҳамкорлигида Гулистон шаҳар 1- сонли “Гўдаклар уйи”да “Болалар бизнинг келажагимиз” номли бадиий тадбир ташкил этилди. Тадбирда болажонлар томонидан қизиқарли саҳна кўринишлари, куй ва қўшиқлар ижро этилди. Уларнинг ҳар бирига фонд Сирдарё вилоят бўлими ва ҳомийларнинг байрам совғалари топширилди.\n– Боланинг кўнглини кўтариш инсоннинг ўзига ҳам қувонч бағишлайди. Бунга бугунги тадбирда ҳам яна бир карра амин бўлдик. Совға олган болалар, қувонган биз бўлдик – дейди фонднинг Сирдарё вилоят бўлими бошқарув раиси Баходир Тўхтасинов.\nШу куни Сардоба тумани “Юртдош” МФЙ, “Янги аср” кўчаси 1-уйда истиқомат қилиб келаётган Эътибор Ортиқбоеванинг фарзанди ҳолидан хабар олиниб, унга ногиронлик аравачаси топширилди.\nУлашиш : 287 | 01.06.2021


“ЛУКОЙЛ” Ўзбекистондаги инвестициялари миқдорини оширяпти - Anhor\nAnhor Все посты “ЛУКОЙЛ” Ўзбекистондаги инвестициялари миқдорини оширяпти\n2014 йилнинг биринчи ярим йиллигида “Лукойл” компанияси томонидан Ўзбекистонга йўналтирилган инвестициялар миқдори 301 млн долларни ташкил этди.\nХусусан, шу йилнинг дастлабки олти ойи давомида компания Ўзбекистондаги лойиҳаларга йўналтирилаётган инвестициялар миқдорини 2013 йилнинг худди шу даврига нисбатан 16,2%га, яъни 301 млн долларгача оширди, дейилади компания нашри этган материалда.\nБунда шуни айтиш жоизки, 2014 йилга мўлжалланган Давлат инвестиция дастурига мувофиқ бу йил “Лукойл” компанияси Ўзбекистондаги иккита лойиҳани амалга оширишга 1,05 млрд доллар инвестиция қилишни режалаштирган эди.\nАйни пайтда компания Ўзбекистонда учта лойиҳа бўйича ишламоқда: “Қандим-Хоузак-Шоди-Қўнғирот”, Жануби-Ғарбий Ҳисор конларини ишлаш ҳамда халқаро консорциум таркибида Орол денгизининг Ўзбекистонга қарашли қисмида геология-разведка ишларини олиб бориш.\n2017 йилга келиб “Лукойл” компанияси газ қазиб чиқариш ҳажмини 18 млрд кубометргача, инвестициялар миқдорини эса 5 млрд долларгача оширишни режалаштирган.\nКечки Анхор: 24 январь янгиликлари\nПойтахт бозорларида жамоатчилик назорати пайдо бўлди